# 四一九

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「由十惡之本，外物衰耗，何況內法。
云何為十？所謂殺、盜、淫、妄言、綺語、惡口、兩舌鬥亂彼此、嫉妬、恚害、心懷邪見。
由殺生報故，眾生壽命極短；
由不與取報故，眾生生便貧賤；
由淫泆報故，眾生門不貞良；
由妄語報故，眾生口氣醜弊，致不鮮潔；
由綺語報故，致土地不平整；
由兩舌報故，土地生荊棘；
由惡口報故，語有若干種；
由嫉妬報故，以致穀不豐熟；
由恚害報故，多諸穢惡之物；
由邪見報故，自然生八大地獄。 ^n3

因此十惡報故，使諸外物衰秏，何況內物！
是謂，比丘！當念捨離十惡之法，修行十善法。如是，比丘！當作是學！」 ^n4

爾時，諸比丘聞佛所說，歡喜奉行！^n5
