# 說處經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「此有三說處，無四、無五。若比丘見已，因彼故說而說我見、聞、識、知，比丘說而說是我所知。云何為三？
比丘！因過去世說，而說如是過去世時有；
比丘！因未來世說，而說如是未來世時有；
比丘！因現在世說，而說如是現在世時有。
是謂三說處，無四、無五。 ^n3

若比丘見已，因彼故說而說我見、聞、識、知，比丘說而說是我所知，因所說善習得義，因不說不善習得義。
賢聖弟子兩耳一心聽法，彼兩耳一心聽法已，斷一法、修一法、一法作證，彼斷一法、修一法、一法作證已，便得正定。
賢聖弟子心得正定已，便斷一切淫、怒、癡。賢聖弟子如是得心解脫，解脫已便知解脫：我生已盡，梵行已立，所作已辦，不更受有，知如真。 ^n4

因其所說有四處，當以觀人，此賢者可共說、不可共說。
若使此賢者一向論不一向答者，分別論不分別答者，詰論不詰答者，止論不止答者，如是此賢者不得共說，亦不得共論。
若使此賢者一向論便一向答者，分別論分別答者，詰論詰答者，止論止答者，如是此賢者得共說，亦得共論。 ^n5

復次，因其所說，更有四處，當以觀人，此賢者可共說、不可共說。
若使此賢者於處、非處不住者，所知不住者，說喻不住者，道跡不住者，如是此賢者不可共說，亦不可共論。
若此賢者於處、非處住者，所知住者，說喻住者，道跡住者，如是此賢者可得共說，亦可得共論。 ^n6

因所說時止息口行，捨已所見，捨怨結意，捨欲、捨恚、捨癡、捨慢、捨不語、捨慳嫉、不求勝、不伏他，莫取所失，說義說法。說義說法已，教復教止，自歡喜、令彼歡喜。如是說義，如是說事，是聖說義，是聖說事，謂至竟漏盡。」 ^n7

於是，世尊說此頌曰：
若有諍論議，雜意懷貢高；非聖毀呰德，各各相求便。
但求他過失，意欲降伏彼；更互而求勝，聖不如是說。
若欲得論議，慧者當知時；有法亦有義，諸聖論如是。
慧者如是說，無諍無貢高；意無有厭足，無結無有漏。
隨順不顛倒，正知而為說；善說則然可，自終不說惡。
不以諍論議，亦不受他諍；知處及說處，是彼之所論。
如是聖人說，慧者俱得義，為現法得樂，亦為後世安；
當知聰達者，非倒非常說。 ^n8

佛說如是，彼諸比丘聞佛所說，歡喜奉行。^n9
