# 淨口經

如是我聞：一時，佛住王舍城迦蘭陀竹園。 ^n1

時尊者舍利弗，亦住王舍城迦蘭陀竹園。爾時，尊者舍利弗，晨朝著衣持缽，入王舍城乞食；乞食已，於一樹下食。 ^n2

時有淨口外道出家尼，從王舍城出，少有所營；見尊者舍利弗坐一樹下食，見已問言：「沙門食耶？」 ^n3

尊者舍利弗答言：「食。」 ^n4

復問：「云何沙門下口食耶？」 ^n5

答言：「不也，姊妹！」 ^n6

復問：「仰口食耶？」 ^n7

答言：「不也，姊妹！」 ^n8

復問：「云何方口食耶？」 ^n9

答言：「不也，姊妹！」 ^n10

復問：「四維口食耶？」 ^n11

答言：「不也，姊妹！」 ^n12

復問：「我問沙門食耶？答我言食。我問仰口〔食〕耶？答我言不。下口食耶？答我言不。方口食耶？答我言不。四維口食耶？答我言不。如此所說，有何等義？」 ^n13

尊者舍利弗言：「姊妹！諸所有沙門、婆羅門，明於事者。〔若〕明於橫法，邪命求食者，如是沙門、婆羅門下口食也。 ^n14a

若諸沙門、婆羅門，仰觀星曆，邪命求食者，如是沙門、婆羅門，則為仰口食也。 ^n14b

若諸沙門、婆羅門，為他使命，邪命求食者，如是沙門、婆羅門，則為方口食也。 ^n14c

若有沙門、婆羅門，為諸醫方，種種治病，邪命求食者，如是沙門、婆羅門，則為四維口食也。 ^n14d

姊妹！我不墮此四種邪命而求食也。然我姊妹！但以法求食而自活也。是故我說，不為四種食也。」 ^n14e

時淨口外道出家尼，聞尊者舍利弗所說，歡喜隨喜而去。 ^n15

時淨口外道出家尼，於王舍城里巷、四衢處，讚歎言：「沙門釋子，淨命自活，極淨命自活！諸有欲為施者，應施沙門釋種子。若欲為福者，應於沙門釋子所作福。」 ^n16

時有諸外道出家，聞淨口外道出家尼，讚歎沙門釋子聲，以嫉妒心，害彼淨口外道出家尼。 ^n17

〔彼淨口外道出家尼〕命終之後，生兜率天，以於尊者舍利弗所生信心故也。^n18
