# 四一三

聞如是： ^n1

一時，佛在舍衛國衹樹給孤獨園。 ^n2

爾時，世尊告諸比丘：「親近國家有十非法。
云何為十？ ^n3

於是，國家起謀害心，欲殺國王，緣此陰謀，王致命終。彼人民類便作是念：此沙門、道士數來往返，此必是沙門所為。是謂初非法親國之難。 ^n4a

復次，大臣叛逆為王所收，皆取害之。是時，人民便作是念：此沙門、道士數來往返，此必是沙門所為。是謂第二非法入國之難。 ^n4b

復次，國家亡失財寶。時，收藏人復生此念：今此寶物我恆守護，更無餘人來入此者，必沙門取之。是謂沙門第三非法入國之難。 ^n4c

復次，國王女年在盛時，猶未出適，身便懷妊。是時，人民作是念：此中更無餘人往返，必沙門所為。是謂第四非法親國之難。 ^n4d

復次，國王身抱重患，中他人藥。是時，人民復作是念：其中更無餘人，此必是沙門所為。是謂第五非法親國之難。 ^n4e

復次，國王、大臣各共競諍，共相傷害。是時，人民便作是念：此諸大臣本共和合，今共競諍，此非餘人所為，必是沙門、道士。是謂第六非法親國之難。 ^n4f

復次，二國共鬥，各爭勝。是時，人民便作是念：此沙門、道士數來在內，必是沙門所為。是謂第七非法親國之難。 ^n4g

復次，國王本好惠施，與民分財，後便悋悔，不肯惠施。是時，人民各生斯念：我等國主本喜惠施，今復慳貪無惠施心，此必沙門所為。是謂第八非法親國之難。 ^n4h

復次，國王恆以正法，取民財物，後復非法取民財寶。是時，人民各生斯意：我等國主本以法取民財寶，今復以非法取民財寶，此必沙門所為。是謂第九非法親國之難。 ^n4i

復次，國土人民普得疫病，皆由宿緣。是時，人民各生斯念：我等昔日無復疾病，今各得患，死者盈路，必是沙門咒術所致。是謂第十非法親國之難。 ^n4j

是謂，比丘！十非法入國之難。
是故，比丘！莫復生心親近國家。如是，比丘！當作是學！」 ^n5

爾時，諸比丘聞佛所說，歡喜奉行！^n6
