# 身現住經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「猶如有人火燒頭衣，當云何救？」 ^n2

比丘白佛言：「世尊！當起增上欲，慇懃方便，時救令滅。」 ^n3

佛告比丘：「頭衣燒然，尚可暫忘，無常盛火，應盡斷。為斷無常火故，隨修內身身觀住。云何為斷無常火故，隨順內身身觀住？謂色無常，為斷彼故，隨修內身身觀住。 ^n4a

受、想、行、識無常，為斷彼故，隨修內身身觀住。」 ^n4b

廣說乃至佛說此經已，諸比丘聞佛所說，歡喜奉行。 ^n5

如無常，如是過去無常、未來無常、現在無常、過去未來無常、過去現在無常、未來現在無常、過去未來現在無常。如內身身觀住八經，如是外身身觀八經，內外身身觀八經，如上說。 ^n6

如身念處二十四經，如是受念處、心念處、法念處，二十四經如上說。 ^n7

如當斷無常九十六經，如是當知、當吐、當盡、當止、當捨、當滅、當沒，一一九十六經，亦如上說。^n8
