# 有我經

如是我聞：一時，佛住王舍城迦蘭陀竹園。 ^n1

時有婆蹉種出家，來詣佛所，合掌問訊，問訊已，退坐一面，白佛言：「云何瞿曇！為有我耶？」 ^n2

爾時，世尊默然不答。如是再三〔問〕。 ^n3

爾時世尊亦再三不答。 ^n4

爾時，婆蹉種出家作是念：我已三問沙門瞿曇而不見答，但當還去。時尊者阿難，住於佛後，執扇扇佛。 ^n5

爾時，阿難白佛言：「世尊！彼婆蹉種出家三問，世尊何故不答？豈不增彼婆蹉種出家惡邪見，言沙門不能答其所問？」 ^n6

佛告阿難：「我若答言有我，則增彼先來邪見。若答言無我，彼先癡惑，豈不更增癡惑！言先有我，從今斷滅。若先來有我，則是常見；於今斷滅，則是斷見。如來離於二邊，處中說法，所謂是事有故是事有，是事起故是事生，謂緣無明行，乃至生老病死、憂悲惱苦滅。」 ^n7

佛說此經已，尊者阿難聞佛所說，歡喜奉行。^n8
