# 離魔自在經

如是我聞：一時，佛住王舍城耆闍崛山。 ^n1

爾時，世尊晨朝著衣持缽，入王舍城乞食。 ^n2

爾時，天魔波旬作是念：沙門瞿曇晨朝著衣持缽，入王舍城乞食，我今當往亂其道意。時魔波旬化作御車象類，執杖覓牛，著弊衣，蓬頭亂髮，手腳剝裂，手執牛杖，至世尊前，問言：「瞿曇！見我牛不？」 ^n3

世尊作是念：此是惡魔，欲來亂我，即告魔言：「惡魔！何處有牛？何用牛為？」 ^n4

魔作是念：沙門瞿曇知我是魔，而白佛言：「瞿曇！眼觸入處是我所乘，耳、鼻、舌、身、意觸入處是我所乘。」 ^n5

復問瞿曇：「欲何所之？」 ^n6

佛告惡魔：「汝有眼觸入處，耳、鼻、舌、身、意觸入處；若彼無眼觸入處，無耳、鼻、舌、身、意觸入處，汝所不到，我往到彼。」 ^n7

爾時，天魔波旬即說言：
若常有我者，彼悉是我所，一切悉屬我，瞿曇何所之？ ^n8

爾時，世尊說偈答言：
若言有我者，彼說我則非，是故知波旬，即自墮負處。 ^n9

魔復說偈言：
若說言知道，安隱向涅槃，汝自獨遊往，何煩教他為？ ^n10

世尊復說偈答言：
若有離魔者，問度彼岸道，為彼平等說，真實永無餘，
時習不放逸，永離魔自在。 ^n11

魔復說偈言：
有石似段肉，餓烏來欲食，彼作軟美想，欲以補飢虛，
竟不得其味，折觜而騰虛。我今猶如烏，瞿曇如石生，
不入愧而去，猶烏陵虛逝。內心懷愁毒，即彼沒不現。^n12
