# 摩偷羅經

如是我聞：一時，佛住舍衛國祇樹給孤獨園。 ^n1

尊者摩訶迦旃延，在稠林中住。 ^n2

時摩偷羅國王，是西方王子，詣尊者摩訶迦旃延所，禮摩訶迦旃延足，退坐一面，問尊者摩訶迦旃延：「婆羅門自言：我第一、他人卑劣，我白、餘人黑，婆羅門清淨、非非婆羅門；是婆羅門子，從口生，婆羅門所化，是婆羅門所有。尊者摩訶迦旃延！此義云何？」 ^n3

尊者摩訶迦旃延語摩偷羅王言：「大王！此是世間言說耳。世間言說，言婆羅門第一、餘人卑劣，婆羅門白、餘人黑，婆羅門清淨、非非婆羅門；〔是〕婆羅門，從婆羅門生，生從口生，婆羅門所化，是婆羅門所有。大王！當知業真實者，是依業者。」 ^n4

王語尊者摩訶迦旃延：「此則略說，我所不解，願重分別！」 ^n5

尊者摩訶迦旃延言：「今當問汝，隨問答我。」 ^n6

即問言：「大王！汝為婆羅門王，於自國土諸婆羅門、剎利、居士、長者，此四種人悉皆召來，以財、以力，令其侍衛，先起後臥，及諸使令，悉如意不？」 ^n7

答言：「如意。」 ^n8

復問：「大王！剎利為王、居士為王、長者為王，於自國土所有四姓，悉皆召來，以財、以力，令其侍衛，先起後臥，及諸使令，皆如意不？」 ^n9

答言：「如意。」 ^n10

復問：「大王！如是四姓悉皆平等，有何差別？當知大王！四種姓者，皆悉平等，無有勝如差別之異。」 ^n11

摩偷羅王白尊者摩訶迦旃延：「實爾，尊者！四姓皆等，無有種種勝如差別。」 ^n12

「是故大王！當知四姓，世間言說為差別耳，乃至依業真實，無差別也。復次，大王！此國土中有婆羅門有偷盜者，當如之何？」 ^n13

王白尊者摩訶迦旃延：「婆羅門中有偷盜者，或鞭、或縛、或驅出國，或罰其金，或截手、足、耳、鼻，罪重則殺。及其盜者，然婆羅門則名為賊。」 ^n14

復問：「大王！若剎利、居士、長者中，有偷盜者，當復加何？」 ^n15

王白尊者摩訶迦旃延：「亦鞭、亦縛，亦驅出國，亦罰其金，亦復斷截手、足、耳、鼻，罪重則殺。」 ^n16

「如是大王！豈非四姓悉平等耶？為有種種差別異不？」 ^n17

王白尊者摩訶迦施延：「如是義者，實無種種勝如差別。」 ^n18

尊者摩訶迦旃延復語王言：「當知大王！四種姓者，世間言說，言婆羅門第一、餘悉卑劣，婆羅門白、餘人悉黑，婆羅門清淨、非非婆羅門。〔當知業真實，業依〕。」 ^n19

復問：「大王！婆羅門殺生、偷盜、邪婬、妄言、惡口、兩舌、綺語、貪、恚、邪見，作十不善業跡已，為生惡趣耶？善趣耶？於阿羅呵所，為何所聞？」 ^n20a

王白尊者摩訶迦旃延：「婆羅門、作十不善業跡，當墮惡趣。阿羅呵所，作如是聞。」 ^n20b

剎利、居士、長者，亦如是說。 ^n20c

復問：「大王！若婆羅門行十善業跡，離殺生乃至正見，當生何所，為善趣耶？為惡趣耶？於阿羅呵所，為何所聞？」 ^n21a

王白尊者摩訶迦旃延：「若婆羅門行十善業跡者，當生善趣。阿羅呵所，作如是聞。」 ^n21b

如是剎利、居士、長者，亦如是說。 ^n21c

復問：「云何大王！如是四姓為平等不？為有種種勝如差別？」 ^n22

王白尊者摩訶迦旃延：「如是義者，則為平等，無有種種勝如差別。」 ^n23

「是故大王！當知四姓悉平等耳，無有種種勝如差別。世間言說故，有婆羅門第一、〔餘人卑劣〕，婆羅門白、餘者悉黑，婆羅門清淨、非非婆羅門；婆羅門生，生從口生，婆羅門作，婆羅門化，婆羅門所有。當知業，真實業依。」 ^n24

王白尊者摩訶迦旃延：「實如所說，皆是世間言說，故有婆羅門勝、餘者卑劣，婆羅門白、餘者悉黑，婆羅門清淨、非非婆羅門；婆羅門生，生從口生，婆羅門化，婆羅門所有。皆是業真實，依於業。」 ^n25

爾時，摩偷羅王聞尊者摩訶迦旃延所說，歡喜隨喜，作禮而去。^n26
