# 度諸流經

如是我聞：一時，佛住舍衛國祇樹給孤獨園。 ^n1

時有一天子，容色絕妙，於後夜時，來詣佛所，稽首佛足。身諸光明，遍照祇樹給孤獨園。 ^n2

時彼天子說偈問佛：
誰度於諸流，晝夜勤精進，不攀亦不住，何染而不著？ ^n3

爾時，世尊說偈答言：
一切戒具足，智慧善正受，內思惟繫念，度難度諸流。不樂於欲想，超越於色結，不繫亦不住，於染亦不著。 ^n4

時彼天子復說偈言：
久見婆羅門，逮得般涅槃，一切怖已過，永超世恩愛。 ^n5

時彼天子聞佛所說，歡喜隨喜，稽首佛足，即沒不現。
〔牟鋑及天女，四轉輪髻髮，睡厭極難盡。〕
〔伊尼延駛流，無縛著解脫，而能得濟度。〕^n6
