# 晝度樹經

我聞如是： ^n1

一時，佛遊舍衞國，在勝林給孤獨園。 ^n2

爾時，世尊告諸比丘：「若三十三天晝度樹葉萎黃，是時，三十三天悅樂歡喜，晝度樹葉不久當落。 ^n3a

復次，三十三天晝度樹葉已落，是時，三十三天悅樂歡喜，晝度樹葉不久當還生。 ^n3b

復次，三十三天晝度樹葉已還生，是時，三十三天悅樂歡喜，晝度樹不久當生網。 ^n3c

復次，三十三天晝度樹已生網，是時，三十三天悅樂歡喜，晝度樹不久當生如鳥喙。 ^n3d

復次，三十三天晝度樹已生如鳥喙，是時，三十三天悅樂歡喜，晝度樹不久當開如鉢。 ^n3e

復次，三十三天晝度樹已開如鉢，是時，三十三天悅樂歡喜，晝度樹不久當盡敷開。 ^n3f

若晝度樹已盡敷開，光所照，色所映，香所熏，周百由延，是時，三十三天於中夏四月，以天五欲功德具足而自娛樂。 ^n3g

是謂三十三天於晝度樹下集會娛樂也。 ^n4

如是義，聖弟子亦復爾。思念出家，是時聖弟子名為葉黃，猶三十三天晝度樹葉萎黃也。 ^n5a

復次，聖弟子剃除鬚髮，著袈裟衣，至信、捨家、無家、學道，是時聖弟子名為葉落，猶三十三天晝度樹葉落也。 ^n5b

復次，聖弟子離欲、離惡不善之法，有覺、有觀，離生喜、樂，得初禪成就遊，是時，聖弟子名葉還生，猶三十三天晝度樹葉還生也。 ^n5c

復次，聖弟子覺、觀已息，內靜、一心，無覺、無觀，定生喜、樂，得第二禪成就遊，是時，聖弟子名為生網，猶三十三天晝度樹生網也。 ^n5d

復次，聖弟子離於喜欲，捨無求遊，正念正智而身覺樂，謂聖所說、聖所捨、念、樂住、空，得第三禪成就遊，是時，聖弟子名生如鳥喙，猶三十三天晝度樹如鳥喙也。 ^n5e

復次，聖弟子樂滅、苦滅，喜、憂本已滅，不苦不樂、捨、念、清淨，得第四禪成就遊，是時，聖弟子名生如鉢，猶三十三天晝度樹如鉢也。 ^n5f

復次，聖弟子諸漏已盡，心解脫、慧解脫，於現法中自知自覺，自作證成就遊：生已盡，梵行已立，所作已辦，不更受有，知如真。是時，聖弟子名盡敷開，猶三十三天晝度樹盡敷開也。 ^n5g

彼為漏盡阿羅訶比丘，三十三天集在善法正殿，咨嗟稱歎：某尊弟子於某村邑剃除鬚髮，著袈裟衣，至信、捨家、無家、學道，諸漏已盡，心解脫、慧解脫，於現法中自知自覺，自作證成就遊：生已盡，梵行已立，所作已辦，不更受有，知如真。是謂漏盡阿羅訶共集會也，如三十三天晝度樹下共集會也。」 ^n6

佛說如是，彼諸比丘聞佛所說，歡喜奉行。^n7
