# 分別六處經

我聞如是︰ ^n1

一時，佛遊舍衞國，在勝林給孤獨園。 ^n2

爾時，世尊告諸比丘︰「我當為汝說法，初妙、中妙、竟亦妙，有義有文，具足清淨，顯現梵行，謂分別六處經。諦聽！諦聽！善思念之。」 ^n3

時，諸比丘白曰︰「世尊！唯當受教。」 ^n4

佛言︰「汝等六處當知內也，六更樂處當知內，十八意行當知內，三十六刀當知內，於中斷彼成就是，無量說法當知內。
三意止，謂聖人所習，聖人所習已，眾可教。
無上調御士者，調御士趣一切方，是謂分別六處經事。 ^n5

六處當知內者，此何因說？
謂眼處，耳、鼻、舌、身、意處。六處當知內者，因此故說。 ^n6a

六更樂處當知內者，此何因說？
謂眼更樂為見色，耳更樂為聞聲，鼻更樂為嗅香，舌更樂為嘗味，身更樂為覺觸，意更樂為知法，六更樂處當知內者，因此故說。 ^n6b

十八意行當知內者，此何因說？
比丘者，眼見色已，分別色喜住，分別色憂住，分別色捨住；如是耳、鼻、舌、身，意知法已，分別法喜住，分別法憂住，分別法捨住，是謂分別六喜、分別六憂、分別六捨，總說十八意行。十八意行當知內者，因此故說。 ^n6c

三十六刀當知內者，此何因說？
有六喜依著，有六喜依無欲；有六憂依著，有六憂依無欲；有六捨依著，有六捨依無欲。 ^n6d

云何六喜依著？云何六喜依無欲？眼見色已生喜，當知二種，或依著，或依無欲。
a云何喜依著？眼知色可喜、意念、愛色、欲相應樂，未得者欲得，已得者憶已生喜，如是喜，是謂喜依著。
b云何喜依無欲？知色無常、變易，盡、無欲、滅、息，前及今一切色無常、苦、滅法，憶已生喜，如是喜，是謂喜依無欲。如是耳、鼻、舌、身，意知法已生喜，當知二種，或依著，或依無欲。
c云何喜依著？意知法可喜、意念、愛法、欲相應樂，未得者欲得，已得者憶已生喜。如是喜，是謂喜依著。
d云何喜依無欲？知法無常、變易，盡、無欲、滅、息，前及今一切法無常、苦、滅法，憶已生喜，如是喜，是謂喜依無欲。 ^n7

云何六憂依著？云何六憂依無欲？眼見色已生憂，當知二種，或依著，或依無欲。
a云何憂依著？眼知色可喜、意念、愛色、欲相應樂，未得者不得，已得者過去、散壞、滅、變易，生憂，如是憂，是謂憂依著。
b云何憂依無欲？知色無常、變易，盡、無欲、滅、息，前及今一切色無常、苦、滅法，憶已作是念︰我何時彼處成就遊？謂處諸聖人成遊，是為上具解觸願恐怖，知苦憂生憂。如是憂，是謂憂依無欲。如是耳、鼻、舌、身，意知法已生憂，當知二種，或依著，或依無欲。
c云何憂依著？意知法可喜、意念、愛法、欲相應樂，未得者不得，已得者過去、散壞、滅、變易，生憂，如是憂，是謂憂依著。
d云何憂依無欲？知法無常、變易，盡、無欲、滅、息，前及今一切法無常、苦、滅法，憶已作是念︰我何時彼處成就遊？謂處諸聖人成就遊。是為上具觸願恐怖，知苦憂生憂，如是憂，是謂憂依無欲。 ^n8

云何六捨依著？云何六捨依無欲？眼見已生捨，當知二種，或依著，或依無欲。
a云何捨依著？眼知色生捨，彼平等、不多聞、無智慧、愚、癡、凡夫，為色有捨，不離色，是謂捨依著。
b云何捨依無欲？知色無常、變易，盡、無欲、滅、息，前及今一切色無常、苦、滅法，憶已捨住，若有至意修習捨，是謂捨依無欲。如是耳、鼻、舌、身，意知法已生捨。當知二種，或依著，或依無欲。
c云何捨依著？意知法生捨，平等、不多聞、無智慧、愚、癡、凡夫，為法有捨，不離法，是謂捨依著。
d云何捨依無欲？意知法無常、變易，盡、無欲、滅、息，前及今一切法無常、苦、滅法，憶已捨住，若有至意修習捨，是謂捨依無欲。 ^n9

是為六喜依著、六喜依無欲、六憂依著、六憂依無欲、六捨依著、六捨依無欲，總說三十六刀。當知內者，因此故說。 ^n10

於中斷彼成就是者，此何因說？
謂此六喜依無欲，取是、依是、住是也。
謂此六喜依著，滅彼、除彼、吐彼，如是斷彼也。
謂此六憂依無欲，取是、依是、住是也。
謂此六憂依著，滅彼、除彼、吐彼，如是斷彼也。
謂此六捨依無欲，取是、依是、住是也。
謂此六捨依著，滅彼、除彼、吐彼，如是斷彼也。
謂此六憂依無欲，取是、依是、住是也。
謂此六喜依無欲，滅彼、除彼、吐彼，如是斷彼也。
謂此六捨依無欲，取是、依是、住是也。
謂此六憂依無欲，滅彼、除彼、吐彼，如是斷彼也。 ^n11

有捨無量更樂，若干更樂；有捨一更樂，不若干更樂。
a云何有捨無量更樂，若干更樂？
若捨為色、為聲、為香、為味、為觸，此捨無量更樂，若干更樂。
b云何捨一更樂，不若干更樂？
謂捨或依無量空處，或依無量識處，或依無所有處，或依非有想非無想處，此捨一更樂，不若干更樂。
謂此捨有一更樂，不若干更樂，取是、依是、住是也。
謂此捨有無量更樂，若干更樂，滅彼、除彼、吐彼，如是斷彼也。取無量、依無量、住無量，謂此捨有一更樂，不若干更樂，取是、依是、住是也。
謂此捨有無量更樂，若干更樂，滅彼、除彼、吐彼，如是斷彼也。 ^n12

於中斷彼成就是者，因此故說。 ^n13

無量說法當知內者，此何因說？
如來有四弟子，有增上行、有增上意、有增上念、有增上慧，有辯才成就第一辯才，壽活百歲，如來為彼說法滿百年，除飲食時、大小便時、睡眠息時及聚會時，彼如來所說法，文句法句觀義，以慧而速觀義，不復更問於如來法。所以者何？如來說法無有極不可盡法，文句法句觀義，乃至四弟子命終。
猶如四種善射之人，挽強俱發，善學善知，而有方便，速徹過去。
如是，世尊有四弟子，有增上行、有增上意、有增上念、有增上慧，有辯才成就第一辯才，壽活百歲，如來為彼說法滿百年，除飲食時、大小便時、睡眠息時及聚會時，彼如來所說法，文句法句觀義，以慧而速觀義，不復更問於如來法。所以者何？如來無極不可盡。 ^n14

無量說法當知內者，因此故說。 ^n15

三意止，謂聖人所習，聖人所習已，眾可教者，此何因說？ ^n16

若如來為弟子說法，憐念愍傷，求義及饒益，求安隱快樂，發慈悲心，是為饒益，是為快樂，是為饒益樂。
若彼弟子而不恭敬，亦不順行，不立於智，其心不趣向法、次法，不受正法，違世尊教，不能得定者，世尊不以此為憂慼也。
但世尊捨無所為，常念常智，是謂第一意止，謂聖人所習，聖人所習已，眾可教也。 ^n17a

復次，如來為弟子說法，憐念愍傷，求義及饒益，求安隱快樂，發慈悲心，是為饒益，是為快樂，是為饒益樂。
若彼弟子恭敬順行而立於智，其心歸趣向法、次法，受持正法，不違世尊教，能得定者，世尊不以此為歡喜也。
但世尊捨無所為，常念常智，是謂第二意止，謂聖人所習，聖人所習已，眾可教也。 ^n17b

復次，如來為弟子說法，憐念愍傷，求義及饒益，求安隱快樂，發慈悲心，是為饒益，是為快樂，是為饒益樂。
或有弟子而不恭敬，亦不順行，不立於智，其心不趣向法、次法，不受正法，違世尊教，不能得定者。或有弟子恭敬順行而立於智，其心歸趣向法、次法，受持正法，不違世尊教，能得定者，世尊不以此為憂慼，亦不歡喜。
但世尊捨無所為，常念常智，是謂第三意止，謂聖人所習，聖人所習已，眾可教也。 ^n17c

三意止，謂聖人所習，聖人所習已，眾可教者，因此故說。 ^n18

無上調御士者，調御士趣一切方者，此何因說？
調御士者，此說調御士趣一方，或東方、或南方、或西方、或北方。
調御象者，調御象趣一方，或東方，或南、西、北方。
調御馬者，調御馬趣一方，或東方，或南、西、北方。
調御牛者，調御牛趣一方，或東方，或南、西、北方也。 ^n19

無上調御士者，調御士趣一切方，於中方者色觀色，是謂第一方。
內無色想，外觀色，是謂第二方。
淨解脫身觸成就遊，是謂第三方。
度一切色想，滅有對想，不念若干想，無量空，是無量空處成就遊，是謂第四方。
度一切無量空處，無量識，是無量識處成就遊，是謂第五方。
度一切無量識處，無所有，是無所有處成就遊，是謂第六方。
度一切無所有處，非有想非無想，是非有想非無想處成就遊，是謂第七方。
度一切非有想非無想處，想知滅盡身觸成就遊，慧觀漏盡斷智，是謂第八方。 ^n20

無上調御士者，調御士趣一切方者，因此故說。」 ^n21

佛說如是，彼諸比丘聞佛所說，歡喜奉行。^n22
