# 五九

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我於此眾中，不見一法最勝最妙：眩惑世人，不至永寂，縛著牢獄，無有解已。所謂男子見女色已，便起想著，意甚愛敬，令人不至永寂，縛著牢獄，無有解已。意不捨離，周旋往來，今世後世，迴轉五道，動歷劫數。」 ^n3

爾時，世尊便說偈曰：
梵音柔軟聲，如來說難見；或復有時見，繫念在目前。
亦莫與女人，往來與言語；恆羅伺捕人，不得至無為。
「是故，諸比丘！當除諸色，莫起想著。如是，諸比丘！當作是學！」 ^n4

爾時，諸比丘聞佛所說，歡喜奉行！^n5
