# 請請經

我聞如是： ^n1

一時，佛遊王舍城，在竹林迦蘭哆園，與大比丘眾五百人俱，共受夏坐。 ^n2

爾時，世尊月十五日，說從解脫相請請時，在比丘眾前敷座而坐，告諸比丘：「我是梵志，而得滅訖，無上醫王。我今受身，最是後邊。我是梵志，得滅訖後，無上醫王。我今受身，最是後邊，謂汝等輩是我真子，從口而生，法法所化。謂汝等輩是我真子，從口而生，法法所化，汝當教化，轉相教訶。」 ^n3

爾時，尊者舍梨子亦在眾中，於是，尊者舍梨子卽從座起，偏袒著衣，叉手向佛，白曰：「世尊！嚮之所說：『我是梵志，而得滅訖，無上醫王。我今受身，最是後邊。我是梵志，得滅訖後，無上醫王。我今受身，最是後邊，謂汝等輩是我真子，從口而生，法法所化。謂汝等輩是我真子，從口而生，法法所化，汝當教化，轉相教訶。』
世尊諸不調者令得調御，諸不息者令得止息，諸不度者而令得度，諸不解脫者令得解脫，諸不滅訖者令得滅訖，未得道者令其得道，不施設梵行者令施設梵行，知道、覺道、識道、說道。
世尊弟子於後得法，受教、受訶，受教、訶已，隨世尊語，卽便趣行，得如其意。善知正法，唯然，世尊不嫌我身、口、意行耶？」 ^n4

彼時，世尊告曰：「舍梨子！我不嫌汝身、口、意行。所以者何？舍梨子！汝有聰慧、大慧、速慧、捷慧、利慧、廣慧、深慧、出要慧、明達慧。舍梨子！汝成就實慧。
舍梨子！猶轉輪王而有太子，不越教已，則便受拜父王所傳，而能復傳。
如是，舍梨子！我所轉法輪，汝復能轉。舍梨子！是故我不嫌汝身、口、意行。」 ^n5

尊者舍梨子復再叉手向佛，白曰：「唯然，世尊不嫌我身、口、意行。世尊不嫌此五百比丘身、口、意行耶？」 ^n6

世尊告曰：「舍梨子！我亦不嫌此五百比丘身、口、意行。所以者何？舍梨子！此五百比丘盡得無著，諸漏已盡，梵行已立，所作已辦，重擔已捨，有結已盡，而得善義正智正解脫。唯除一比丘，我亦本已記於現法中得究竟智：生已盡，梵行已立，所作已辦，不更受有，知如真。舍梨子！是故我不嫌此五百比丘身、口、意行。」 ^n7

尊者舍梨子復三叉手向佛，白曰：「唯然，世尊不嫌我身、口、意行，亦不嫌此五百比丘身、口、意行。世尊！此五百比丘幾比丘得三明達？幾比丘得俱解脫？幾比丘得慧解脫耶？」 ^n8

世尊告曰：「舍梨子！此五百比丘，九十比丘得三明達，九十比丘得俱解脫，餘比丘得慧解脫。舍梨子！此眾無枝無葉，亦無節戾，清淨真實，得正住立。」 ^n9

爾時，尊者傍耆舍亦在眾中，於是，尊者傍耆舍卽從座起，偏袒著衣，叉手向佛，白曰：「唯然，世尊加我威力，唯願善逝加我威力，令我在佛及比丘眾前，以如義相應而作讚頌。」 ^n10

世尊告曰：「傍耆舍！隨汝所欲。」 ^n11

於是，尊者傍耆舍在佛及比丘眾前，以如義相應而讚頌曰：
今十五請日，集坐五百眾；斷除諸結縛，無礙有盡仙。
清淨光明照，解脫一切有；生老病死盡，漏滅所作辦。
掉悔及疑結，慢有漏已盡；拔斷愛結刺，上醫無復有。
勇猛如師子，一切恐畏除；已度於生死，諸漏已滅訖。
猶如轉輪王，羣臣所圍繞；悉領一切地，乃至於大海。
如是勇猛伏，無上商人主；弟子樂恭敬，三達離死怖。
一切是佛子，永除枝葉節；轉無上法輪，稽首第一尊。 ^n12

佛說如是，彼諸比丘聞佛所說，歡喜奉行。^n13
