# 三七七

聞如是： ^n1

一時，佛在舍衛國祇樹給孤獨園。 ^n2

爾時，阿那邠邸長者往至世尊所，頭面禮足，在一面坐。
是時，世尊告長者曰：「長者家中廣施不乎？」 ^n3

長者白佛：「貧家惠施，晝夜不斷，四城門中，及大市中，家中行路，及佛、比丘僧，是為八處惠施。 ^n4

如是，世尊！其有所須，須衣惠衣，須食與食，國中珍寶終不違逆，衣被、飲食、牀臥具、病瘦醫藥，悉給施之。 ^n5

亦有諸天來至我所，在虛空中而告我曰：『分別尊卑，此者持戒，此者犯戒，與此獲福，與彼無報。』
然我心正無有彼此，不起增減之心，普等慈心於一切眾生。有其眾生依命根存形，有食則存，非食命不濟。施惠一切眾生，其報無量，受其果報，無有增減。」 ^n6

佛告長者：「善哉！善哉！長者！平等施者福第一尊。然眾生之心，復有勝如施持戒人，勝犯戒者。」 ^n7

是時，虛空神、天，稱慶無量，卽時而說此偈：
佛說擇施尊，愚眾有增減；求其良福田，何過如來眾？ ^n8

「然今世尊所說極為快哉！施持戒人，勝犯戒者。」 ^n9

爾時，世尊告阿那邠邸長者：「今當與汝說賢聖之眾，善思念之，抱在心懷。或施少獲福多，或施多獲福多。」 ^n10

阿那邠邸長者白佛言：「唯願世尊敷演其義！云何施少獲福多？云何施多獲福多？」 ^n11

佛告長者：「向阿羅漢、得阿羅漢、向阿那含、得阿那含、向斯陀含、得斯陀含、向須陀洹、得須陀洹。是謂，長者！賢聖之眾，施少獲福多，施多獲福多。」 ^n12

爾時，世尊便說此偈：
四向成就人，四者成果實；此名賢聖眾，惠施獲福廣。 ^n13

「過去久遠諸佛世尊，亦復有此賢聖之眾，如我今日無異。正使當來諸佛世尊出現於世者，亦得如此賢聖之眾。是故，長者！歡喜悅心，供養聖眾。」 ^n14

是時，世尊與彼長者說微妙法，立不退轉之地。
長者聞法已，喜慶無量，卽從座起，頭面禮足，繞佛三匝，便退而去。 ^n15

是時，阿那邠邸長者聞佛所說，歡喜奉行！^n16
