# 羅睺羅所問經

如是我聞：一時，佛住王舍城迦蘭陀竹園。 ^n1

爾時，世尊告羅睺羅：「比丘云何知、云何見，我此識身及外境界一切相，無有我、我所見、我慢、〔繫著、使〕？」 ^n2

羅睺羅白佛言：「世尊為法主、為導、為覆。善哉世尊！當為諸比丘演說此義。諸比丘從佛聞已，當受持奉行。」 ^n3

佛告羅睺羅：「諦聽！諦聽！善思念之，當為汝說。」 ^n4

羅睺羅白佛：「唯然，受教。」 ^n5

佛告羅睺羅：「當觀諸所有色，若過去、若未來、若現在，若內、若外，若麤、若細，若好、若醜，若遠、若近，彼一切非我、不異我、不相在，如是平等慧如實觀。 ^n6a

如是受、想、行、識，若過去、若未來、若現在，若內、若外，若麤、若細，若好，若醜，若遠、若近，彼一切非我、不異我、不相在，如是平等慧如實觀。 ^n6b

比丘如是知、如是見，我此識身及外境界一切相，無有我、我所見、我慢、〔繫著、使〕。 ^n7

羅睺羅！比丘如是識身及外境界一切相，無有我、我所見、我慢、〔繫著、使〕者，超越疑心、遠離諸相、寂靜、解脫，是名比丘斷除愛欲、轉去諸結、正無間等、究竟苦邊。」 ^n8

時羅睺羅聞佛所說，歡喜奉行。
〔使增諸數，非我非彼，結繫動搖，
劫波所問，亦羅怙羅，所問二經。〕^n9
