# 見經

如是我聞：一時，佛住王舍城迦蘭陀竹園。 ^n1

爾時，婆蹉種出家，來詣佛所，與世尊〔面〕相問訊，問訊已，退坐一面，白佛言：「瞿曇！云何瞿曇作如是見、如是說：世間常，此是真實，餘則虛妄耶？」 ^n2

佛告婆蹉種出家：「我不作如是見、如是說：世間常，是則真實，餘則虛妄。」 ^n3

「云何瞿曇作如是見、如是說：世間無常、常無常、非常非無常；有邊、無邊、邊無邊、非邊非無邊；命即是身，命異身異；如來有後死、無後死、有無後死、非有非無後死？」 ^n4

佛告婆蹉種出家：「我不作如是見、如是說，乃至非有非無後死。」 ^n5

爾時，婆蹉種出家白佛言：「瞿曇！於此見，見何等過患，而於此諸見，一切不說？」 ^n6

佛告婆蹉種出家：「若作是見：世間常，此則真實，餘則虛妄者，此是倒見、此是觀察見、此是動搖見、此是垢污見、此是結見，是苦、是閡、是惱、是熱，見結所繫。愚癡無聞凡夫，於未來世，生老病死、憂悲惱苦生。婆蹉種出家！若作是見：世間無常、常無常、非常非無常；有邊、無邊、邊無邊、非有邊非無邊，是命是身，命異身異；如來有後死、無後死、有無後死、非有非無後死：此是倒見，乃至憂悲惱苦生。」 ^n7

婆蹉種出家白佛：「瞿曇！何所見？」 ^n8

佛告婆蹉種出家：「如來所見已畢。婆蹉種出家！然如來見，謂見此苦聖諦，此苦集聖諦，此苦滅聖諦，此苦滅道跡聖諦。作如是知、如是見已，於一切見、一切受、一切生、一切我、我所見、我慢、繫著、使，斷滅、寂靜、清涼、真實。如是等解脫比丘、生者不然，不生亦不然。」 ^n9

婆蹉白佛：「瞿曇！何故說言生者不然？」 ^n10

佛告婆蹉；「我今問汝，隨意答我。婆蹉！猶如有人，於汝前然火，汝見火然不？即於汝前火滅，汝見火滅不？」 ^n11

婆蹉白佛：「如是，瞿曇！」 ^n12

佛告婆蹉：「若有人問汝：向者火然，今在何處？為東方去耶？西方、南方、北方去耶？如是問者，汝云何說？」 ^n13

婆蹉白佛：「瞿曇！若有來作如是問者，我當作如是答：若有於我前然火，薪草因緣故然，若不增薪，火則永滅，不復更起。東方、南方、西方、北方去者，是則不然。」 ^n14

佛告婆蹉：「我亦如是說：色已斷、已知，受、想、行、識已斷、已知，斷其根本，如截多羅樹頭，無復生分，於未來世永不復起。若至東方、南、西、北方，是則不然，甚深、廣大、無量、無數、永滅。」 ^n15

婆蹉白佛：「我當說譬。」 ^n16

佛告婆蹉：「為知是時。」 ^n17

婆蹉白佛：「瞿曇！譬如近城邑、聚落，有好淨地，生堅固林。有一大堅固樹，其生已來，經數千歲。日夜既久，枝葉零落，皮膚枯朽，唯幹獨立。如是瞿曇！如來法律，離諸枝條、柯葉，唯空幹堅固獨立。」 ^n18

爾時，婆蹉出家聞佛所說，歡喜隨喜，從坐起去。^n19
