# 彌醯經

我聞如是： ^n1

一時，佛遊摩竭陀國，在闍鬪村莽木㮈窟。 ^n2

爾時，尊者彌醯為奉侍者。於是，尊者彌醯過夜平旦，著衣持鉢，入闍鬪村而行乞食。乞食已竟，往至金鞞河邊，見地平正，名好㮈林；金鞞河水極妙可樂，清泉徐流，冷暖和適。見已歡喜，便作是念：此地平正，名好㮈林；金鞞河水極妙可樂，清泉徐流，冷暖和適。若族姓子欲學斷者，當於此處；我亦有所斷，寧可在此靜處學斷耶？ ^n3

於是，彌醯食訖，中後攝衣鉢已，澡洗手足，以尼師檀著於肩上，往詣佛所，稽首禮足，卻住一面，白曰：「世尊！我今平旦著衣持鉢，入闍鬪村而行乞食。乞食已竟，往至金鞞河邊，見地平正，名好㮈林；金鞞河水極妙可樂，清泉徐流，冷暖和適。我見喜已，便作是念：此地平正，名好㮈林；金鞞河水極妙可樂，清泉徐流，冷暖和適。若族姓子欲學斷者，當於此處；我亦有所斷，寧可在此靜處學斷耶？世尊！我今欲往至彼㮈林靜處學斷。」 ^n4a

爾時，世尊告曰：「彌醯！汝今知不？我獨無人，無有侍者，汝可小住，須比丘來為吾侍者，汝便可去，至彼㮈林靜處而學。」 ^n4b

尊者彌醯乃至再三白曰：「世尊！我今欲往至彼㮈林靜處學斷。」 ^n5a

世尊亦復再三告曰：「彌醯！汝今知不？我獨無人，無有侍者，汝可小住，須比丘來為吾侍者，汝便可去，至彼㮈林靜處而學。」 ^n5b

彌醯復白曰：「世尊無為無作，亦無所觀。世尊！我有為有作而有所觀。世尊！我至彼㮈林靜處學斷。」 ^n6

世尊告曰：「彌醯！汝欲求斷者，我復何言？彌醯汝去，隨意所欲。」 ^n7

於是，尊者彌醯聞佛所說，善受善持而善誦習，卽禮佛足，繞三匝而去。詣彼㮈林，入林中已，至一樹下，敷尼師檀，結跏趺坐。 ^n8

尊者彌醯住㮈林中便生三惡不善之念：欲念、恚念及與害念。彼由此故便念世尊。 ^n9

於是，彌醯則於晡時從燕坐起，往詣佛所，稽首禮足，卻住一面，白曰：「世尊！我至㮈林，於靜處坐便生三惡不善之念：欲念、恚念及與害念。我由此故便念世尊。」 ^n10

世尊告曰：「彌醯！心解脫未熟，欲令熟者有五習法。云何為五？ ^n11

彌醯！比丘者，自善知識與善知識俱，善知識共和合。彌醯！心解脫未熟，欲令熟者，是謂第一習法。 ^n12a

復次，彌醯！比丘者，修習禁戒，守護從解脫，又復善攝威儀禮節，見纎芥罪常懷畏怖，受持學戒。彌醯！心解脫未熟，欲令熟者，是謂第二習法。 ^n12b

復次，彌醯！比丘者，謂所可說聖有義，令心柔軟，使心無蓋，謂說戒、說定、說慧、說解脫、說解脫知見、說漸損、說不樂聚會、說少欲、說知足、說斷、說無欲、說滅、說燕坐、說緣起，得如是比沙門所說，具得，易不難得。彌醯！心解脫未熟，欲令熟者，是謂第三習法。 ^n12c

復次，彌醯！比丘者，常行精進，斷惡不善，修諸善法，恒自起意，專一堅固，為諸善本，不捨方便。彌醯！心解脫未熟，欲令熟者，是謂第四習法。 ^n12d

復次，彌醯！比丘者，修行智慧，觀興衰法，得如是智，聖慧明達，分別曉了，以正盡苦。彌醯！心解脫未熟，欲令熟者，是謂第五習法。 ^n12e

彼有此五習法已，復修四法。云何為四？ ^n13

修惡露，令斷欲； ^n14a

修慈，令斷恚； ^n14b

修息出息入，令斷亂念； ^n14c

修無常想，令斷我慢。 ^n14d

彌醯！若比丘自善知識與善知識俱，善知識共和合，當知必修習禁戒，守護從解脫，又復善攝威儀禮節，見纎芥罪常懷畏怖，受持學戒。 ^n15a

彌醯！若比丘自善知識與善知識俱，善知識共和合，當知必得所可說聖有義，令心柔軟，使心無蓋，謂說戒、說定、說慧、說解脫、說解脫知見、說漸損、說不樂聚會、說少欲、說知足、說斷、說無欲、說滅、說燕坐、說緣起，得如是比沙門所說，具得，易不難得。 ^n15b

彌醯！若比丘自善知識與善知識俱，善知識共和合，當知必行精進，斷惡不善，修諸善法，恒自起意，專一堅固，為諸善本，不捨方便。 ^n15c

彌醯！若比丘自善知識與善知識俱，善知識共和合，當知必行智慧，觀興衰法，得如此智，聖慧明達，分別曉了，以正盡苦。 ^n15d

彌醯！若比丘自善知識與善知識俱，善知識共和合，當知必修惡露，令斷欲；修慈，令斷恚；修息出息入，令斷亂念；修無常想，令斷我慢。 ^n15e

彌醯！若比丘得無常想者，必得無我想。 ^n16

彌醯！若比丘得無我想者，便於現法斷一切我慢，得息、滅、盡、無為、涅槃。」 ^n17

佛說如是，尊者彌醯及諸比丘聞佛所說，歡喜奉行。^n18
