# 刀師氏經

如是我聞：一時，佛在摩竭提國人間遊行，與千二百五十比丘，千優婆塞，五百乞殘食人，從城至城，從聚落至聚落，人間遊行，至那羅聚落好衣菴羅園中。 ^n1

時有刀師氏聚落主，是尼揵弟子，詣尼揵所，禮尼揵足，退坐一面。 ^n2

爾時，尼揵語刀師氏聚落主：「汝能共沙門瞿曇作蒺蔾論，令沙門瞿曇不得語，不得不語耶？」 ^n3

聚落主言：「阿梨！我立何等論為蒺蔾論？令沙門瞿曇不得語，不得不語。」 ^n4

尼揵語聚落主言：「汝往詣沙門瞿曇所，作是問：瞿曇常願，欲令諸家福利具足增長，作如是願，如是說不？若答汝言不者，汝當問言：沙門瞿曇與凡愚夫有何等異？若言有願、有說者，當復問言：沙門瞿曇若有如是願、如是說者，今云何於飢饉世遊行人間，將諸大眾千二百五十比丘，千優婆塞，五百乞殘食人，從城至城，從村至村，損費世間，如大雨雹雨，〔乃〕是減損，非增益也。瞿曇所說，殊不相應！不類、不似，前後相違！如是聚落主！是名蒺蔾論，令彼沙門瞿曇，不得語，不得不語。」 ^n5

爾時，刀師氏聚落主，受尼揵勸教已，詣佛所，恭敬問訊。恭敬問訊已，退坐一面，白佛：「瞿曇！常欲願令諸家福利增長不？」 ^n6

佛告聚落主：「如來長夜欲令諸家福利增長，亦常作是說。」 ^n7

聚落主言：「若如是者，云何瞿曇於飢饉世，人間乞食，將諸大眾，乃至不似、不類，前後相違！」 ^n8

佛告聚落主：「我憶九十一劫以來，不見一人施一比丘，有盡有減。 ^n9

聚落主！汝觀今日，有人家大富，多錢財、多眷屬、多僕從，當知其家長夜好施，真實寂止，故致斯福利。 ^n10

聚落主！有八因緣，令人損減，福利不增。何等為八？王所逼，賊所劫，火所焚，水所漂，藏自消減，抵債不還，怨憎殘破，惡子費用。有是八種，為錢財難聚。聚落主！我說無常為第九句。 ^n11

如是聚落主！汝捨九因、九緣，而言沙門瞿曇破壞他家，不捨惡言，不捨惡見，如鐵槍投水，身壞命終生地獄中。」 ^n12

時刀師氏聚落主，心生恐怖，身毛皆豎，白佛言：「世尊！我今悔過！如愚、如癡，不善、不辯，於瞿曇所，不實欺誑，虛說妄語。」 ^n13

〔刀師氏聚落主〕聞佛所說，歡喜隨喜，從座起去。^n14
