# 嫌責經

如是我聞：一時，佛住舍衛國祇樹給孤獨園。 ^n1

時有一天子，容色絕妙，於後夜時，來詣佛所，稽首佛足。身諸光明，遍照祇樹給孤獨園。時彼天子而說偈言：
不可常言說，亦不一向聽，而得於道跡，堅固正超度，思惟善寂滅，解脫諸魔縛。能行說之可，不行不應說，不行而說者；智者則知非，不行己所應，不作而言作，是則同賊非。 ^n2

爾時，世尊告天子言：「汝今有所嫌責耶？」 ^n3

天子白佛：「悔過，世尊！悔過，善逝！」 ^n4

爾時，世尊熙怡微笑。 ^n5

時彼天子復說偈言：
我今悔其過，世尊不納受，內懷於惡心，抱怨而不捨。 ^n6

爾時，世尊說偈答言：
言說悔過辭，內不息其心，云何得息怨，何名為修善？ ^n7

時彼天子復說偈言：
誰不有其過？何人無有罪？
誰復無愚癡？孰能常堅固？ ^n8

時彼天子復說偈言：
久見婆羅門，逮得般涅槃，一切怖已過，永超世恩愛。 ^n9

時彼天子聞佛所說，歡喜隨喜，稽首佛足，即沒不現。^n10
