# 誓約經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「過去世時，有天帝釋，白佛言：世尊！我今受如是戒，乃至佛法住世，盡其形壽，有惱我者，要不反報加惱於彼。 ^n2a

時毘摩質多羅阿修羅王，聞天帝釋受如是戒，乃至佛法住世，盡其形壽，有惱我者，我不反報加惱於彼。聞已，執持利劍，逆道而來。 ^n2b

時天帝釋遙見毘摩質多羅阿修羅王，執持利劍，逆道而來，即遙告言：阿修羅住！縛汝勿動。 ^n2c

毘摩質多羅阿修羅王，即不得動，語帝釋言：汝今豈不受如是戒，若佛法住世，盡其形壽，有惱我者，必不還報耶？ ^n2d

天帝釋答言：我實受如是戒，但汝〔自〕住受縛。 ^n2e

阿修羅言：今且放我。 ^n2f

帝釋答言：汝若約誓不作亂者，然後放汝。 ^n2g

阿修羅言：放我，當如法作。 ^n2h

帝釋答言：先如法作，然後放汝。 ^n2i

時毘摩質多羅阿修羅王即說偈言：
貪欲之所趣，及瞋恚所趣，妄語之所趣，謗毀賢聖趣，我若嬈亂者，趣同彼趣趣。 ^n2j

釋提桓因復告言：放汝令去，隨汝所安。 ^n2k

爾時，天帝釋令阿修羅王作約誓已，往詣佛所，稽首佛足，退坐一面，白佛言：世尊！我於佛前受如是戒，乃至佛法住世，盡其形壽，有惱我者，我不反報。毘摩質多羅阿修羅王，聞我受戒，手持利劍，隨路而來。我遙見已，語言：阿修羅住！住！縛汝勿動。彼阿修羅言：汝不受戒耶？我即答言：我實受戒，且汝今住，縛汝勿動。彼即求脫，我告彼言：若作約誓不作亂者，當令汝脫。阿修羅言：且當放我，當說約誓。我即告言：先說約誓，然後放汝。彼即說偈，作約誓言：
貪欲之所趣，及瞋恚所趣，妄語之所趣，謗毀賢聖趣，
我若作嬈亂，趣同彼趣趣。
如是世尊！我要彼阿修羅王令說約誓，為是法不？彼阿修羅復為嬈亂不？ ^n2l

佛告天帝釋：善哉！善哉！汝要彼約誓，如法不違；彼亦不復敢作嬈亂。 ^n2m

爾時，天帝釋聞佛所說，歡喜隨喜，作禮而去。」 ^n2n

爾時，世尊告諸比丘：「彼天帝釋於三十三天為自在王，不為嬈亂，亦常讚歎不嬈亂法。汝等比丘！正信非家，出家學道，亦應如是行不嬈亂，亦當讚歎不擾亂法。」 ^n3

佛說此經已，諸比丘聞佛所說，歡喜奉行。^n4
