# 二二五

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「猶如山河、石壁、百草、五穀，皆依於地而得長大，然復此地最尊、最上。
此亦如是，諸善三十七道品之法，住不放逸之地，使諸善法而得長大。 ^n3

無放逸比丘修四意斷，多修四意斷。
云何為四？於是，比丘未生弊惡法，求方便令不生，心不遠離，恆欲令滅；
已生弊惡法，求方便令不生，心不遠離，恆欲令滅；
未生善法，求方便令生；
已生善法，求方便令增多，不忘失，具足修行，心意不忘。
如是，比丘修四意斷。 ^n4

是故，諸比丘！當求方便，修四意斷。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
