# 七王經

如是我聞：一時，佛住舍衛國祇樹給孤獨園。 ^n1

時波斯匿王為首，并七國王，及諸大臣，悉共集會。作如是論議：五欲之中，何者第一？有一人言：色最第一。又復有稱：聲，香，味，觸為第一者。中有人言：「我等人人各說第一，竟無定判，當詣世尊，問如此義。如世尊說，當共憶持。」 ^n2

爾時，波斯匿王為首，與七國王、大臣眷屬，來詣佛所，稽首佛足，退坐一面，白佛言：「世尊！我等七王與諸大臣，如是論議，五欲功德，何者為勝？其中有言色勝，有言聲勝，有言香勝，有言味勝，有言觸勝，竟無決定。來問世尊，竟何者勝？」 ^n3

佛告諸王：「各隨意適我，悉有餘說。以是因緣，我說五欲功德，然自有人於色適意，止愛一色，滿其志願，正使過上有諸勝色，非其所愛，不觸、不視，言己所愛最為第一，無過其上。如愛色者，聲、香、味、觸，亦皆如是。當其所愛，輒言最勝，歡喜樂著，雖更有勝過其上者，非其所欲，不觸、不視，唯我愛者最勝最妙，無比無上。」 ^n4

爾時，座中有一優婆塞，名曰栴檀，從座起，整衣服，偏袒右肩，合掌白佛：「善說，世尊！善說，善逝！」 ^n5

佛告優婆塞：「善說，栴檀！快說，栴檀！」 ^n6

時栴檀優婆塞即說偈言：
央伽族姓王，服珠瓔珞鎧，摩竭眾慶集，如來出其國，名聞普流布，猶如雪山王。如淨水蓮華，清淨無瑕穢，隨日光開敷，芬香熏其國。央耆國明顯，猶如空中日。觀如來慧力，如夜然炬火，為眼為大明，來者為決疑。 ^n7

時諸國王歎言：「善說，栴檀優婆塞！」 ^n8

爾時七王脫七寶上衣，奉優婆塞。時彼七王聞佛所說，歡喜隨喜，從座起去。 ^n9

爾時，栴檀優婆塞知諸王去已，從座起，整衣服，偏袒右肩，合掌白佛：「今七國王遺我七領上衣，唯願世尊受此七衣，以哀愍故。」 ^n10

爾時，世尊為哀愍故，受其七衣。栴檀優婆塞歡喜隨喜，作禮而去。^n11
