# 聖默然經

如是我聞：一時，佛住王舍城迦蘭陀竹園。 ^n1

爾時，尊者大目揵連，在王舍城耆闍崛山中。 ^n2

爾時，尊者大目揵連告諸比丘：「一時，世尊住王舍城迦蘭陀竹園，我於此耆闍崛山中住。我獨一靜處，作如是念：云何為聖默然？ ^n3a

復作是念：若有比丘息有覺、有觀，內淨、一心，無覺、無觀，三昧生喜樂，第二禪具足住，是名聖默然。 ^n3b

復作是念：我今亦當聖默然，息有覺、有觀，內淨、一心，無覺、無觀，三昧生喜樂，具足住、多住。多住已，復有覺、有觀心起。 ^n3c

爾時，世尊知我心念，於竹園精舍沒，於耆闍崛山中現於我前，語我言：目揵連！汝當聖默然，莫生放逸！ ^n4

我聞世尊說已，即復離有覺、有觀，內淨、一心，無覺、無觀，三昧生喜樂，第二禪具足住。 ^n5

如是再三，佛亦再三教我：汝當聖默然，莫放逸！ ^n6

我即復息有覺、有觀，內淨、一心，無覺、無觀，三昧生喜樂，第三禪具足住。 ^n7

若正說佛子，從佛口生，從法化生，得佛法分者，則我身是也。
所以者何？
我是佛子，從佛口生，從法化生，得佛法分，以少方便得禪、解脫、三昧、正受。 ^n8

譬如轉輪聖王長太子，雖未灌頂，已得王法，不勤方便，能得五欲功德。 ^n9a

我亦如是，為佛之子，不勤方便，得禪、解脫、三昧、正受。 ^n9b

於一日中，世尊以神通力，三至我所，三教授我，以大人處所建立於我。」 ^n10

尊者大目揵連說此經已，諸比丘聞其所說，歡喜奉行。^n11
