# 三九一

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當說嚫願有九種之德，汝等善思念之！吾今當敷演其義。」
是時，諸比丘受佛教誡。 ^n3

佛告比丘：「彼云何名為嚫願九種之德？
比丘當知：檀越施主成就三法；所施之物亦成就三法；受物之人亦成就三法。
彼檀越施主云何成就三法？於是，檀越施主信成就、誓願成就，亦不殺生，是謂檀越施主成就此三法。
所施之物云何成就三法？於是，施物色成就、香成就、味成就，是謂施物三事成就。
云何受物之人成就三事？於是，受物之人戒成就、智慧成就、三昧成就，是謂受施之人成就三法。
如是，達嚫成就此九法，獲大果報，至甘露滅盡之處。夫為施主欲求其福者，當求方便，成就此九法。如是，比丘！當作是學！」 ^n4

爾時，諸比丘聞佛所說，歡喜奉行！^n5
