# 須深經

如是我聞：一時，佛住舍衛國祇樹給孤獨園。 ^n1

時有須深天子，與五百眷屬，容色絕妙，於後夜時，來詣佛所，稽首佛足，退坐一面。其身光明，遍照祇樹給孤獨園。 ^n2

爾時，世尊告尊者阿難：「〔阿難！汝〕於尊者舍利弗善說法，心喜樂不？」 ^n3

阿難白佛：「如是，世尊！何等人不愚、不癡、有智慧，於尊者舍利弗善說法中，心不欣樂？所以者何？彼尊者舍利弗，持戒、多聞，少欲、知足，精勤、遠離，正念堅住，智慧正受，捷疾智慧、利智慧、出離智慧、決定智慧、大智慧、廣智慧、深智慧、無等智慧，智寶成就。善能教化，示、教、照、喜，亦常讚歎示、教、照、喜，常為四眾說法不惓。」 ^n4

佛告阿難：「如是，如是！如汝所說。阿難！為何等人不愚、不癡、有智慧，聞尊者舍利弗善說諸法而不歡喜？所以者何？舍利弗比丘持戒、多聞，少欲、知足，精勤、正念，智慧正受，超智、捷智、利智、出智、決定智、大智、廣智、深智、無等智，智寶成就。善能教化，示、教、照、喜，亦常讚歎示、教、照、喜，常為四眾說法不惓。」 ^n5

世尊如是、如是向尊者阿難，如是、如是稱歎舍利弗，所說如是、如是。須深天子眷屬，內心歡喜，身光增明，清淨照耀。 ^n6

爾時，須深天子內懷歡喜，發身淨光照耀已，而說偈言：
舍利弗多聞，明智平等慧，持戒善調伏，得不起涅槃，持此後邊身，降伏於魔軍。 ^n7

時彼須深天子及五百眷屬，聞佛所說，歡喜隨喜，稽首佛足，即沒不現。^n8
