# 深嶮經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「汝等共行至深嶮巖。」 ^n2

諸比丘白佛：「唯然，世尊！」 ^n3

爾時，世尊與諸大眾，至深嶮巖，敷座而坐，周匝觀察深嶮巖已，告諸比丘：「此巖極大深嶮。」 ^n4

時有異比丘從座起，整衣服，為佛作禮，合掌白佛言：「世尊！此極深嶮，然復有一極深嶮，極嶮於此，甚可怖畏者不？」 ^n5

佛知其意，即告言：「如是比丘！此極深嶮，然復有大深嶮嶮於此者，甚可怖畏。 ^n6

謂諸沙門、婆羅門，於苦聖諦不如實知，苦集聖諦、苦滅聖諦、苦滅道跡聖諦不如實知。 ^n7

彼於生本諸行樂著，於老病死、憂悲惱苦生本諸行樂著；而作是行，老病死、憂悲惱苦行轉增長故，墮於生深嶮之處，墮於老病死、憂悲惱苦深嶮之處。 ^n8

如是比丘！此則大深嶮，嶮於此者。 ^n9

是故，比丘！於四聖諦未無間等者，當勤方便，起增上欲，學無間等。」 ^n10

佛說此經已，諸比丘聞佛所說，歡喜奉行。^n11
