# 三法經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「世有三法，不可喜、不可愛、不可念。何等為三？謂老、病、死。此三法，不可喜、不可愛、不可念。 ^n2

世間若無此三法，不可喜、不可愛、不可念者，無有如來、應、等正覺出於世間，世間亦不知有如來說法，教誡教授。 ^n3a

以世間有此三法，不可喜、不可愛、不可念故，如來、應、等正覺出於世間，世間知有如來說法，教誡教授。」 ^n3b

諸比丘白佛：「有道、有跡，斷此三法，不可喜、不可愛、不可念者不？」 ^n4

佛告比丘：「有道、有跡，修、習、多修習，斷此三法，不可喜、不可愛、不可念。 ^n5

何等為道？何等為跡？修、習、多修習，斷此三法，不可喜、不可愛、不可念？ ^n6

謂八聖道：正見、正志、正語、正業、正命、正方便、正念、正定。」 ^n7

佛說此經已，諸比丘聞佛所說，歡喜奉行。^n8
