# 不樂經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五受陰。何等為五？所謂色受陰，受、想、行、識受陰。 ^n2

善哉！比丘不樂於色、不讚歎色、不取於色、不著於色。 ^n3a

善哉！比丘不樂於受、想、行、識，不讚歎識、不取於識、不著於識。
所以者何？ ^n3b

若比丘不樂於色、不讚歎色、不取於色、不著於色，則於色不樂，心得解脫。 ^n4a

如是受、想、行，〔不樂〕於識、不讚歎識、不取於識、不著於識，則於識不樂，心得解脫。 ^n4b

若比丘不樂於色，心得解脫。 ^n5a

如是受、想、行、識不樂，心得解脫。 ^n5b

不滅不生，平等捨住，正念、正智。 ^n6

彼比丘如是知、如是見者，前際俱見永盡無餘；前際俱見永盡無餘已，後際俱見亦永盡無餘；後際俱見永盡無餘已，前、後際俱見永盡無餘，無所封著。無所封著者，於諸世間都無所取，無所取者亦無所求；無所求者，自覺涅槃：我生已盡、梵行已立、所作已作、自知不受後有。」 ^n7

佛說此經已，時諸比丘聞佛所說，歡喜奉行。^n8
