# 盡欲愛喜經

如是我聞：一時，佛住摩拘羅山。 ^n1

時有侍者比丘，名曰羅陀。 ^n2

時有眾多外道出家，至羅陀所，共相問訊已，退坐一面，問羅陀言：「汝何故於沙門瞿曇所出家修梵行？」 ^n3

羅陀答言：「於色，欲、愛、喜，彼若盡、離欲、滅、寂、沒；於受、想、行、識，欲、愛、喜，彼若盡、離欲、滅、寂、沒故，於如來所出家修梵行。」 ^n4

時諸外道聞是語已，心不喜，從坐起，呵罵而去。 ^n5

羅陀比丘晡時從禪覺，詣佛所，稽首佛足，退坐一面。以其上說，具白佛言：「世尊！我之所說，不謗如來耶？不令他人難問詰責墮負處耶？不如說說、不如法說、非法次法說耶？」 ^n6

佛告羅陀：「汝真實說，不謗如來，不令他人難問〔詰責〕墮負處也。如說說、如法說、法次法說。
所以者何？於色，欲、愛、喜，彼若盡、離欲、滅、寂、沒；於受、想、行、識，欲、愛、喜，彼若盡、離欲、滅、寂、沒故，於如來所出家修梵行。」 ^n7

佛說此經已，羅陀比丘聞佛所說，歡喜奉行。^n8
