# 一九三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「猶如春時天雨大雹，設如來不出世，眾生入地獄，亦復如是。是時，女人入地獄多於男子。
所以然者，比丘當知：以三事故，眾生之類，身壞命終，入三惡趣。
云何為三？所謂貪欲、睡眠、調戲。
有此三事纏著心意，身壞命終，入三惡趣。 ^n3

女人竟日習翫三法而自娛樂。
云何為三？晨朝以嫉妬心而自纏縛。若至日中，復以睡眠結而自纏裹。向暮以貪欲心而自纏縛。
以此因緣，使彼女人身壞命終，生三惡趣。 ^n4

是故，諸比丘！當念離此三法。」 ^n5

爾時，世尊便說此偈：
嫉妬睡眠調，貪欲是惡法，牽人至地獄，至竟無解脫。
是故當捨離，嫉妬及睡調，亦當捨於欲，莫造彼惡行。 ^n6

「是故，諸比丘！當念去離嫉妬，無慳悋心，常行惠施，不著睡眠，當行不染，不著貪欲。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
