# 毘紐迦旃延經

如是我聞：一時，尊者優陀夷往拘薩羅國人間遊行，至拘磐茶聚落，到毘紐迦旃延氏婆羅門尼菴羅園中住。 ^n1

時毘紐迦旃延氏婆羅門尼，有諸年少弟子，遊行採樵，至菴羅園中，見尊者優陀夷，坐一樹下，容貌端正，諸根寂靜，心意安諦，成就第一調伏。見已，往詣其所，共相問訊已，退坐一面。 ^n2

時優陀夷為諸年少，種種說法勸勵已，默然而住。 ^n3

彼諸年少聞尊者優陀夷所說，歡喜隨喜，從座起去。 ^n4

時諸年少擔持束薪，還至毘紐迦旃延氏婆羅門尼所，置薪束於地，詣毘紐迦旃延氏婆羅門尼所，白言：「我和上尼當知！菴羅園中有沙門優陀夷，姓瞿曇氏，依於彼住，極善說法。」 ^n5

毘紐迦旃延氏婆羅門尼語諸年少言：「汝可往請沙門優陀夷瞿曇氏，明日於此飯食。」 ^n6

時諸年少弟子，受毘紐迦旃延氏婆羅門尼教已，往詣尊者優陀夷所，白優陀夷言：「尊者當知！我和上毘紐迦旃延氏婆羅門尼，請尊者優陀夷明旦飯食。」 ^n7

時優陀夷默然受請。 ^n8

時彼諸年少，知優陀夷受請已，還歸和上毘紐迦旃延氏婆羅門尼所，白言：「和上尼！我以和上尼語請尊者優陀夷，尊者優陀夷默然受請，和上尼自知時。」 ^n9

爾時，尊者優陀夷，夜過晨朝，著衣持缽，往詣毘紐迦旃延氏婆羅門尼舍。 ^n10

時毘紐迦旃延氏婆羅門尼，遙見尊者優陀夷來，疾敷床座，請令就坐。設種種飲食，自手供養，豐美滿足。食已，〔澡漱〕洗缽訖，還就本坐。 ^n11

時毘紐迦旃延氏婆羅門尼，知食已訖，著好革屣，以衣覆頭，別施高床，現起輕相，傲慢而坐，語優陀夷言：「欲有所問，寧有閑暇見答與不？」 ^n12

優陀夷答言：「姊妹！今是非時。」作此語已，從座起去。 ^n13

如是明日，諸弟子復至菴羅園採樵，聽法，還復白和上尼，和上尼復遣詣請食。如前三返，乃至請法，答言非時，不為說法。諸年少弟子復白和上尼：「菴羅園中沙門優陀夷，極善說法。」 ^n14

和上尼答言：「我亦知彼極善說法，再三請來，設食、問法，常言非時，不說而去。」 ^n15

諸弟子言：「和上尼著好革屣，以衣覆頭，不恭敬坐，彼云何說？所以者何？彼尊者優陀夷，心敬法故，不說而去。」 ^n16

和上尼答言：「若如是者，更為我請。」 ^n17

彼諸弟子受教更請，供養如前。時和上尼知食訖已，脫革屣，整衣服，更坐卑床，恭敬白言：「欲有所問，寧有閑暇見答與不？」 ^n18

優陀夷答言：「汝今宜問，當為汝說。」 ^n19

彼即問言：「有沙門、婆羅門，說苦、樂自作；復有說言苦、樂他作；復有說言苦、樂自他作；復有說言苦、樂非自非他作。尊者復云何？」 ^n20

尊者優陀夷答言：「姊妹！阿羅訶說苦樂異生，非如是說。」 ^n21

婆羅門尼復問：「其義云何？」 ^n22

優陀夷答言：「阿羅訶說，從其因緣生諸苦、樂。」 ^n23

優陀夷復語婆羅門尼言：「我今問汝，隨意答我。於意云何？有眼不？」 ^n24

答言：「有。」 ^n25

「有色不？」 ^n26

答言：「有。」 ^n27

「有眼識、眼觸、眼觸因緣生受──內覺若苦、若樂、不苦不樂不？」 ^n28

答言：「如是，尊者優陀夷！」 ^n29

優陀夷復問：「有耳、鼻、舌、身、意、〔意識〕、意觸、〔意觸〕因緣生受──內覺若苦、若樂，不苦不樂不？」 ^n30

答言：「如是，尊者優陀夷！」 ^n31

優陀夷言：「此是阿羅訶說，從其因緣生於苦、樂。」 ^n32

婆羅門尼言：「尊者優陀夷，如是阿羅訶說，從其因緣生苦、樂耶？」 ^n33

優陀夷答言：「如是，婆羅門尼！」 ^n34

婆羅門尼復問：「沙門！云何阿羅訶說因緣生苦、樂、不苦不樂滅？」 ^n35

優陀夷答言：「我今問汝，隨意答我。婆羅門尼！一切眼一切時滅無餘，猶有眼觸因緣生受──內覺若苦、若樂、不苦不樂耶？」 ^n36

答言：「無也，沙門！」 ^n37

「如是耳、鼻、舌、身、意一切時滅永盡無餘，猶有意觸因緣生受──內覺若苦、若樂、不苦不樂耶？」 ^n38

答言：「無也，沙門！」 ^n39

「如是婆羅門尼！是為阿羅訶說因緣生苦、樂、不苦不樂滅。」 ^n40

尊者優陀夷說是法時，毘紐迦旃延氏婆羅門尼遠塵、離垢，得法眼淨。 ^n41

爾時，毘紐迦旃延氏婆羅門尼，見法、得法、知法、入法、度疑惑、不由於他、入佛教法、於法得無所畏；從坐起，整衣服，恭敬合掌，白尊者優陀夷：「我今日超入決定。我從今日，歸依佛、歸依法、歸依僧！我從今日盡壽歸依三寶。」 ^n42

爾時，優陀夷為婆羅門尼說法、示、教、照、喜已，從坐起去。^n43
