# 給孤獨經

如是我聞：一時，佛住王舍城寒林中丘塚間。 ^n1

時給孤獨長者，有小因緣，至王舍城，止宿長者舍。夜見長者告其妻子、僕使、作人言：「汝等皆起，破樵燃火，炊飯作〔餅〕，調和眾味，莊嚴堂舍。」 ^n2

給孤獨長者見已，作是念：今此長者何所為作？為嫁女、娶婦耶？為請賓客、國王、大臣耶？念已，即問長者：「汝何所作？為嫁女、娶婦？為請賓客、國王、大臣耶？」 ^n3

時彼長者答給孤獨長者言：「我不嫁女、娶婦，亦不請呼國王、大臣，唯欲請佛及比丘僧，設供養耳。」 ^n4

時給孤獨長者聞未曾聞佛名字已，心大歡喜，身諸毛孔，皆悉怡悅，問彼長者言：「何名為佛？」 ^n5

長者答言：「有沙門瞿曇，是釋種子，於釋種中剃除鬚髮，著袈裟衣，正信非家，出家學道，得阿耨多羅三藐三菩提，是名為佛。」 ^n6

給孤獨長者言：「云何名僧？」 ^n7

彼長者言：「若婆羅門種，剃除鬚髮，著袈裟衣，信家非家而隨佛出家，或剎利種，毘舍種，首陀羅種善男子等，剃除鬚髮，著袈裟衣，正信非家，彼佛出家而隨出家，是名為僧。今日請佛及現前僧，設諸供養。」 ^n8

給孤獨長者問彼長者言：「我今可得往見世尊不？」 ^n9

彼長者答言：「汝且住此，我請世尊來至我舍，於此得見。」 ^n10

時給孤獨長者，即於其夜，至心念佛，因得睡眠。天猶未明，忽見明相，謂天已曉，欲出其舍，行向城門。至城門下，夜始二更，城門未開。王家常法，待遠使命來往，至初夜盡，城門乃閉；中夜已盡，輒復開門，欲令行人早得往來。 ^n11

爾時，給孤獨長者見城門開，而作是念：定是夜過，天曉、門開、乘明相出於城門。出城門已，明相即滅，輒還闇冥。給孤獨長者心即恐怖，身毛為豎，得無為人及非人，或〔姦狡〕人恐怖我耶？即便欲還。 ^n12

爾時，城門側有天神住，時彼天神即放身光，從其城門至寒林丘塚間，光明普照，告給孤獨長者言：「汝且前進，可得勝利，慎勿退還！」 ^n13

時彼天神即說偈言：
善良馬百匹，黃金滿百斤，騾車及馬車，各各有百乘，種種諸珍奇，重寶載其上，宿命種善根，得如此福報。若人宗重心，向佛行一步，十六分之一，過前福之上。 ^n14

是故長者！汝當前進，慎勿退還！」 ^n15

即復說偈：
雪山大龍象，純金為莊飾，巨身長大牙，以此象施人，不及向佛福，十六分之一。 ^n16

是故長者！當速前進，得其大利，非退還也。」 ^n17

復說偈言：
金菩闍國女，其數有百人，種種眾妙寶，瓔珞具莊嚴，以是持施與，不及行向佛，一步之功德，十六分之一。 ^n18

是故長者！當速前進，得其勝利，非退還也。」 ^n19

時給孤獨長者問天神言：「賢者！汝是何人？」 ^n20

天神答言：「我是摩頭息揵大摩那婆，先是長者善知識。於尊者舍利弗、大目揵連所起信敬心，緣斯功德，今得生天，典此城門。是故告長者：但當進前，慎莫退還，前進得利，非退還也。」 ^n21

時給孤獨長者作是念：佛興於世，非為小事。得聞正法：亦非小事。是故天神勸我令進，往見世尊。時給孤獨長者尋其光明，逕至寒林丘塚間。 ^n22

爾時，世尊出房，露地經行。 ^n23

給孤獨長者遙見佛已，即至其前，以俗人禮法，恭敬問訊：「云何世尊，安隱臥不？」 ^n24

爾時，世尊說偈答言：
婆羅門涅槃，是則常安樂，愛欲所不染，解脫永無餘。斷一切希望，調伏心熾燃，心得寂止息，止息安隱眠。 ^n25

爾時，世尊將給孤獨長者往入房中，就座而坐，端身繫念。 ^n26

爾時，世尊為其說法，示、教、照、喜已。世尊說諸法無常，宜布施福事，持戒福事，生天福事。欲味，欲患，欲出遠離之福。 ^n27

給孤獨長者聞法〔已〕，見法，得法，入法，解法，度諸疑、惑，不由他信，不由他度，入正法律，心得無畏；即從座起，正衣服，為佛作禮，右膝著地，合掌白佛言：「已度，世尊！已度，善逝！我從今日，盡其壽命，歸佛、歸法、歸比丘僧，為優婆塞，證知我！」 ^n28

爾時，世尊問給孤獨長者：「汝名何等？」 ^n29

長者白佛：「名須達多。以常給孤貧辛苦故，時人名我為給孤獨。」 ^n30

世尊復問；「汝居何處？」 ^n31

長者白佛言：「世尊！在拘薩羅人間，城名舍衛，唯願世尊來舍衛國，我當盡壽供養：衣被、飲食、房舍、床臥、隨病湯藥。」 ^n32

佛問長者：「舍衛國有精舍不？」 ^n33

長者白佛：「無也，世尊！」 ^n34

佛告長者：「汝可於彼建立精舍，令諸比丘往來宿止。」 ^n35

長者白佛：「但使世尊來舍衛國，我當造作精舍、僧房，令諸比丘往來止住。」 ^n36

爾時，世尊默然受請。 ^n37

時長者知佛世尊默然受請已，從座起，稽首佛足而去。^n38
