# 河流經

如是我聞：一時，佛在舍衛國祇樹給孤獨園。 ^n1

爾時，世尊告諸比丘：「譬如河水，從山澗出，彼水深駛，其流激注，多所漂沒。其河兩岸，生雜草木，大水所偃，順靡水邊。眾人涉渡，多為水所漂，隨流沒溺；遇浪近岸，手援草木，草木復斷，還隨水漂。 ^n2a

如是比丘！若凡愚眾生，不如實知色、色集、色滅、色味、色患、色離；不如實知故，樂著於色，言色是我，彼色隨斷。 ^n2b

如是不如實知受、想、行、識、識集、識滅、識味、識患、識離；不如實知故，樂著於識，言識是我，識復隨斷。 ^n2c

若多聞聖弟子，如實知色、色集、色滅、色味、色患、色離；如實知故，不樂著於色。 ^n3a

如實知受、想、行、識、識集、識滅、識味、識患、識離；如實知故，不樂著〔於〕識。 ^n3b

不樂著故，如是自知得般涅槃：我生已盡、梵行已立、所作已作、自知不受後有。」 ^n4

佛說此經已，時諸比丘聞佛所說，歡喜奉行。^n5
