# 手長者經（下）

我聞如是： ^n1

一時，佛遊阿邏鞞伽邏，在惒林中。 ^n2

爾時，世尊告諸比丘：「手長者有八未曾有法。云何為八？
手長者有少欲、有信、有慚、有愧、有精進、有念、有定、有慧。 ^n3

手長者有少欲者，此何因說？手長者自少欲，不欲令他知我少欲，有信、有慚、有愧、有精進、有念、有定、有慧，手長者自有慧，不欲令他知我有慧，手長者有少欲者，因此故說。 ^n4a

手長者有信者，此何因說？手長者得信堅固，深著如來，信根已立，終不隨外沙門、梵志、若天、魔、梵及餘世間；手長者有信者，因此故說。 ^n4b

手長者有慚者，此何因說？手長者常行慚恥，可慚知慚，惡不善法，穢汙煩惱受諸惡報，造生死本；手長者有慚者，因此故說。 ^n4c

手長者有愧者，此何因說？手長者常行羞愧，可愧知愧，惡不善法，穢汙煩惱受諸惡報，造生死本；手長者有愧者，因此故說。 ^n4d

手長者有精進者，此何因說？手長者常行精進，除惡不善，修諸善法，恒自起意，專一堅固，為諸善本，不捨方便；手長者有精進者，因此故說。 ^n4e

手長者有念者，此何因說？手長者觀內身如身，觀內覺、心、法如法；手長者有念者，因此故說。 ^n4f

手長者有定者，此何因說？手長者離欲、離惡不善之法…至得第四禪成就遊；手長者有定者，因此故說。 ^n4g

手長者有慧者，此何因說？手長者修行智慧，觀興衰法，得如此智，聖慧明達，分別曉了，以正盡苦；手長者有慧者，因此故說。 ^n4h

手長者有八未曾有法者，因此故說。」 ^n5

佛說如是，彼諸比丘聞佛所說，歡喜奉行。^n6
