# 無知經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「於色愛喜者，則於苦愛喜；於苦愛喜者，則於苦不得解脫、不明、不離欲。 ^n2a

如是受、想、行、識愛喜者，則愛喜苦；愛喜苦者，則於苦不得解脫。 ^n2b

諸比丘！於色不愛喜者，則不喜於苦；不喜於苦者，則於苦得解脫。 ^n3a

如是受、想、行、識不愛喜者，則不喜於苦；不喜於苦者，則於苦得解脫。 ^n3b

諸比丘！於色不知、不明、不離欲貪，〔心不解脫者〕，則不能斷苦。 ^n4a

如是受、想、行、識，不知、不明、不離欲貪，心不解脫者，則不能斷苦。 ^n4b

於色若知、若明、若離欲貪，心得解脫者，則能斷苦。 ^n5a

如是受、想、行、識，若知、若明、若離欲貪，心得解脫者，則能斷苦。」 ^n5b

時諸比丘聞佛所說，歡喜奉行。^n6
