# 婆羅門經

如是我聞：一時，佛住俱睒彌國瞿師羅園。 ^n1

尊者阿難亦在彼住。 ^n2

時有異婆羅門，詣尊者阿難所，共相問訊，慰勞已，於一面坐，問尊者阿難：「何故於沙門瞿曇所修梵行？」 ^n3

尊者阿難語婆羅門：「為斷故。」 ^n4

復問：「尊者！何所斷？」 ^n5

答言：「斷愛。」 ^n6

復問：「尊者阿難！何所依而得斷愛？」 ^n7

答言：「婆羅門！依於欲而斷愛。」 ^n8

復問：「尊者阿難！豈非無邊際？」 ^n9

答言：「婆羅門！非無邊際，如是有邊際，非無邊際。」 ^n10

復問：「尊者阿難！云何有邊際，非無邊際？」 ^n11

答言：「婆羅門！我今問汝，隨意答我。婆羅門！於意云何？汝先有欲，來詣精舍不？」 ^n12

婆羅門答言：「如是，阿難！」 ^n13

「如是，婆羅門！來至精舍已，彼欲息不？」 ^n14

〔答言：「如是，尊者！」〕 ^n15

〔復問：「婆羅門！汝先有彼精進方便籌量，來詣精舍不？」〕 ^n16

答言：「如是，尊者阿難！彼精進方便籌量，來詣精舍。」 ^n17

復問：「至精舍已，彼精進方便籌量息不？」 ^n18

答言：「如是，尊者！」 ^n19

阿難復語婆羅門：「如是婆羅門！如來、應、等正覺所知所見，說四如意足，以一乘道淨眾生，滅苦惱，斷憂悲。何等為四？ ^n20

欲定斷行成就如意足，精進定、心定、思惟定斷行成就如意足。 ^n21

如是聖弟子修欲定斷行成就如意足，依離、依無欲、依出要、依滅、向於捨，乃至斷愛；愛斷已，彼欲亦息。 ^n22a

修精進定、心定、思惟定斷行成就，依離、依無欲、依出要、依滅、向於捨，乃至愛盡；愛盡已，思惟則息。 ^n22b

婆羅門！於意云何？此非邊際耶？」 ^n23

婆羅門言：「尊者阿難！此是邊際，非不邊際。」 ^n24

爾時婆羅門聞尊者阿難所說，歡喜隨喜，從座起去。
根相應^n25
