# 水淨梵志經

我聞如是： ^n1

一時，佛遊鬱鞞羅尼連然河岸，在阿耶惒羅尼拘類樹下，初得道時。 ^n2

於是，有一水淨梵志，中後仿佯往詣佛所。 ^n3

世尊遙見水淨梵志來，因水淨梵志故，告諸比丘：「若有二十一穢汙於心者，必至惡處，生地獄中。云何二十一穢？
邪見心穢、非法欲心穢、惡貪心穢、邪法心穢、貪心穢、恚心穢、睡眠心穢、掉悔心穢、疑惑心穢、瞋纏心穢、不語結心穢、慳心穢、嫉心穢、欺誑心穢、諛諂心穢、無慚心穢、無愧心穢、慢心穢、大慢心穢、憍慠心穢、放逸心穢。 ^n4a

若有此二十一穢汙於心者，必至惡處，生地獄中。 ^n4b

猶垢膩衣持與染家，彼染家得，或以淳灰、或以澡豆、或以土漬極浣，令淨此垢膩衣，染家雖治或以淳灰、或以澡豆、或以土漬極浣令淨，然此汙衣故有穢色。 ^n4c

如是，若有二十一穢汙於心者，必至惡處，生地獄中。云何二十一穢？邪見心穢、非法欲心穢、惡貪心穢、邪法心穢、貪心穢、恚心穢、睡眠心穢、掉悔心穢、疑惑心穢、瞋纏心穢、不語結心穢、慳心穢、嫉心穢、欺誑心穢、諛諂心穢、無慚心穢、無愧心穢、慢心穢、大慢心穢、憍慠心穢、放逸心穢。 ^n4d

若有此二十一穢汙於心者，必至惡處，生地獄中。 ^n4e

若有二十一穢不汙心者，必至善處，生於天上。云何二十一穢？
邪見心穢、非法欲心穢、惡貪心穢、邪法心穢、貪心穢、恚心穢、睡眠心穢、掉悔心穢、疑惑心穢、瞋纏心穢、不語結心穢、慳心穢、嫉心穢、欺誑心穢、諛諂心穢、無慚心穢、無愧心穢、慢心穢、大慢心穢、憍慠心穢、放逸心穢。 ^n5a

若有此二十一穢不汙心者，必至善處，生於天上。 ^n5b

猶如白淨波羅奈衣持與染家，彼染家得，或以淳灰、或以澡豆、或以土漬極浣令淨，此白淨波羅奈衣，染家雖治或以淳灰、或以澡豆、或以土漬極浣令淨，然此白淨波羅奈衣本已淨而復淨。 ^n5c

如是若有二十一穢不汙心者，必至善處，生於天上。云何二十一穢？邪見心穢、非法欲心穢、惡貪心穢、邪法心穢、貪心穢、恚心穢、睡眠心穢、掉悔心穢、疑惑心穢、瞋纏心穢、不語結心穢、慳心穢、嫉心穢、欺誑心穢、諛諂心穢、無慚心穢、無愧心穢、慢心穢、大慢心穢、憍慠心穢、放逸心穢。 ^n5d

若有此二十一穢不汙於心者，必至善處，生於天上。 ^n5e

若知邪見是心穢者，知已便斷，如是非法欲心穢、惡貪心穢、邪法心穢、貪心穢、恚心穢、睡眠心穢、掉悔心穢、疑惑心穢、瞋纏心穢、不語結心穢、慳心穢、嫉心穢、欺誑心穢、諛諂心穢、無慚心穢、無愧心穢、慢心穢、大慢心穢、憍慠心穢。 ^n6a

若知放逸是心穢者，知已便斷，彼心與慈俱，遍滿一方成就遊。如是二三四方，四維上下，普周一切與慈俱，無結、無怨、無恚、無諍，極廣甚大，無量善修，遍滿一切世間成就遊。 ^n6b

如是，悲、喜心與捨俱，無結、無怨、無恚、無諍，極廣甚大，無量善修，遍滿一切世間成就遊。
梵志！是謂洗浴內心，非浴外身。」 ^n6c

爾時，梵志語世尊曰：「瞿曇！可詣多水河浴。」 ^n7

世尊問曰：「梵志！若詣多水河浴者，彼得何等？」 ^n8

梵志答曰：「瞿曇！彼多水河浴者，此是世間齋潔之相、度相、福相，瞿曇！若詣多水河浴者，彼則淨除於一切惡。」 ^n9

爾時，世尊為彼梵志而說頌曰：
妙好首梵志，若入多水河，是愚常遊戲，不能淨黑業。
好首何往泉，何義多水河，人作不善業，清水何所益？
淨者無垢穢，淨者常說戒，淨者清白業，常得清淨行。
若汝不殺生，常不與不取，真諦不妄語，常正念正知。
梵志如是學，一切眾生安，梵志何還家？家泉無所淨。
梵志汝當學，淨洗以善法，何須弊惡水，但去身體垢。 ^n10

梵志白佛曰：「我亦作是念：淨洗以善法，何須弊惡水。」 ^n11

梵志聞佛教，心中大歡喜，即時禮佛足，歸命佛法眾。 ^n12

梵志白曰：「世尊！我已知。善逝！我已解。我今自歸佛、法及比丘眾，唯願世尊受我為優婆塞！從今日始，終身自歸，乃至命盡。」 ^n13

佛說如是，好首水淨梵志及諸比丘聞佛所說，歡喜奉行。^n14
