# 阿臈毘經

如是我聞：一時，佛住舍衛國祇樹給孤獨園。 ^n1

時有阿臘毘比丘尼，住舍衛國王園精舍比丘尼眾中。 ^n2

時阿臘毘比丘尼，晨朝著衣持缽，入舍衛城乞食。食已，還精舍，舉衣缽，洗足，持尼師壇著右肩上，入安陀林坐禪。 ^n3

時魔波旬作是念：今沙門瞿曇住舍衛國祇樹給孤獨園。有弟子阿臘毘比丘尼，住舍衛國王園精舍比丘尼眾中，晨朝著衣持缽，入舍衛城乞食。食已還精舍，舉衣缽，洗足已，持尼師壇著右肩上，入安陀林坐禪，我今當往為作留難。」 ^n4

即化作年少，容貌端正，往詣彼比丘尼所，語比丘尼言：「阿姨！欲何處去！」 ^n5

比丘尼答言：「賢者！到遠離處去。」 ^n6

時魔波旬即說偈言：
世間無有出，用求遠離為？還服食五欲，勿令後變悔。 ^n7

時阿臘毘比丘尼作是念：是誰欲恐怖我？為是人耶？為非人耶？姦狡人耶？心即念言：此必惡魔，欲亂我耳。覺知已而說偈言：
世間有出要，我自知所得，鄙下之惡魔，汝不知其道。譬如利刀害，五欲亦如是；譬如斬肉刑，苦受陰亦然。如汝向所說，服樂五欲者，是則不可樂，大恐怖之處。離一切喜樂，捨諸大闇冥，以滅盡作證，安住離諸漏。覺知汝惡魔，尋即自滅去！ ^n8

時魔波旬作是念：彼阿臘毘比丘尼已知我心。愁憂不樂，即沒不現。^n9
