# 目連所問經

如是我聞：一時，佛住舍衛國祇樹給孤獨園。 ^n1

尊者舍利弗，尊者大目揵連，尊者阿難，尊者阿那律，住舍衛國。 ^n2

爾時，尊者大目揵連，詣尊者阿那律所，共相問訊，慰勞已，於一面坐。 ^n3

時尊者大目揵連問尊者阿那律：「於何功德修、習、多修習，成此大德神力？」 ^n4

尊者阿那律語尊者大目揵連：「我於四念處修、習、多修習，成此大德神力。何等為四？ ^n5

內身身觀繫心住，精勤方便，正念、正知，除世間貪憂。 ^n6a

〔如是〕外身、內外身；內受、外受、內外受；內心、外心、內外心；內法、外法、內外法觀繫心住，精進方便，〔正念、正知〕，除世間貪憂。 ^n6b

是名四念處修、習、多修習，成此大德神力，於千須彌山，以少方便，悉能觀察。 ^n7

如明目士夫，登高山頂，觀下千多羅樹林。 ^n8

如是我於四念處修、習、多修習，成此大德神力，以少方便，見千須彌山。 ^n9

如是尊者大目揵連！我於四念處修、習、多修習，成此大德神力。」 ^n10

時二正士共論議已，各從座起而去。^n11
