# 觸經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「緣種種界生種種觸，緣種種觸生種種受，緣種種受生種種愛。 ^n2

云何種種界？ ^n3

謂十八界：眼界、色界、眼識界，乃至意界、法界、意識界，是名種種界。 ^n4

云何緣種種界生種種觸，緣種種觸生種種受，緣種種受生種種愛？ ^n5

謂緣眼界生眼觸，非緣眼觸生眼界，但緣眼界生眼觸；緣眼觸生眼受，非緣眼受生眼觸，但緣眼觸生眼受；緣眼受生眼愛，非緣眼愛生眼受，但緣眼受生眼愛。 ^n6a

如是耳、鼻、舌、身，意界緣生意觸，非緣意觸生意界，但緣意界生意觸；緣意觸生意受，非緣意受生意觸，但緣意觸生意受；緣意受生意愛，非緣意愛生意受，但緣意受生意愛。 ^n6b

是故，比丘！非緣種種愛生種種受，非緣種種受生種種觸，非緣種種觸生種種界；但緣種種界生種種觸，緣種種觸生種種受，緣種種受生種種愛。是名比丘當善分別種種界。」 ^n7

佛說是經已，諸比丘聞佛所說，歡喜奉行。^n8
