# 盲龜經

如是我聞：一時，佛住獼猴池側重閣講堂。 ^n1

爾時，世尊告諸比丘：「譬如大地，悉成大海。有一盲龜，壽無量劫，百年一出其頭。海中有浮木，止有一孔，漂流海浪，隨風東西。盲龜百年一出其頭，當得遇此孔不？」 ^n2

阿難白佛：「不能，世尊！所以者何？此盲龜若至海東，浮木隨風或至海西，南、北、四維，團遶亦爾，不必相得。」 ^n3

佛告阿難：「盲龜浮木，雖復差違，或復相得；愚癡凡夫漂流五趣，暫復人身，甚難於彼。
所以者何？彼諸眾生不行其義、不行法、不行善、不行真實，展轉殺害，強者陵弱，造無量惡故。 ^n4

是故，比丘！於〔四聖諦〕未無間等者，當勤方便，起增上欲，學無間等。」 ^n5

佛說此經已，諸比丘聞佛所說，歡喜奉行。^n6
