# 龜經

如是我聞：一時，佛住拘睒彌國瞿師羅園。 ^n1

爾時，世尊告諸比丘：「過去世時，有河中草，有龜於中住止。時有野干，飢行覓食，遙見龜蟲，疾來捉取。龜蟲見來，即便藏六。野干守伺，〔出頭足〕，欲取食之。久守龜蟲，永不出頭，亦不出足，野干飢乏，瞋恚而去。 ^n2

諸比丘！汝等今日亦復如是。知魔波旬常伺汝便，〔汝眼著於色〕、耳聞聲、鼻嗅香、舌嘗味、身覺觸、意念法，欲令出生染著六境。 ^n3

是故，比丘！汝等今日常當執持眼律儀住，執持眼根律儀住，惡魔波旬不得其便，隨出、隨緣。 ^n4a

耳、鼻、舌、身、意，亦復如是。 ^n4b

於其六根若出、若緣，不得其便，猶如龜蟲，野干不得其便。」 ^n5

爾時，世尊即說偈言：
龜蟲畏野干，藏六於殼內，比丘善攝心，密藏諸覺想，
不依不怖彼，覆心勿言說。 ^n6

佛說此經已，諸比丘聞佛所說，歡喜奉行。^n7
