# 有流經

如是我聞：一時，佛住摩拘羅山。 ^n1

時有侍者比丘，名曰羅陀，晡時從禪覺，往詣佛所，禮佛足，退坐一面，白佛言：「如世尊說有流，云何名有流？云何名有流滅？」 ^n2

佛告羅陀：「善哉所問，當為汝說。所謂有流者，愚癡無聞凡夫，於色集、色滅、色味、色患、色離，不如實知；不如實知故，於色愛樂、讚歎、攝受、染著。緣愛樂色故取，緣取故有，緣有故生，緣生故老病死、憂悲惱苦增，如是純大苦聚斯集、起。受、想、行、識，亦復如是。是名有流。 ^n3a

多聞聖弟子，於色集、色滅、色味、色患、色離，如實知；如實知故，於彼色不起愛樂、讚歎、攝受、染著。不愛樂、讚歎、攝受、染著故，色愛則滅。愛滅則取滅，取滅則有滅，有滅則生滅，生滅則老病死、憂悲惱苦〔滅〕，如是純大苦聚滅。受、想、行、識，亦復如是。〔是名有流滅〕。 ^n3b

是名如來所說有流、有流滅。」 ^n4

佛說此經已，羅陀比丘聞佛所說，歡喜奉行。^n5
