# 一七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當修行一法，當廣布一法；修行一法已，便有名譽，成大果報，諸善普至，得甘露味，至無為處，便成神通，除諸亂想，逮沙門果，自致涅槃。
云何為一法？所謂念休息。」 ^n3

佛告諸比丘：「云何修行念休息，便有名譽，成大果報，諸善普至，得甘露味，至無為處，便成神通，除諸亂想，獲沙門果，自致涅槃？」 ^n4

爾時，諸比丘白世尊曰：「諸法之本，如來所說。唯願世尊為諸比丘說此妙義，諸比丘從如來聞已，便當受持！」 ^n5

爾時，世尊告諸比丘：「諦聽！諦聽！善思念之，吾當為汝廣分別說。」 ^n6

諸比丘對曰：「如是，世尊！」諸比丘前受教已。 ^n7

世尊告曰：「若有比丘正身正意，結跏趺坐，繫念在前，無有他想，專精念休息。
所謂休息者，心意想息，志性詳諦，亦無卒暴，恆專一心，意樂閑居，常求方便，入三昧定。常念不貪，勝光上達。
如是，諸比丘！名曰念休息，便得具足，成大果報，諸善普至，得甘露味，至無為處，便成神通，除諸亂想，獲沙門果，自致涅槃。
是故，諸比丘！常當思惟，不離休息念，便當獲此諸善功德。如是，諸比丘！當作是學！」 ^n8

爾時，諸比丘聞佛所說，歡喜奉行！^n9
