# 一六九

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若有阿練比丘在閑靜處，不在眾中，恆當恭敬，發歡喜心。
若復阿練比丘在閑靜處，無有恭敬，不發歡喜心。正使在大眾中，為人所論不知阿練之法，云：『此阿練比丘無恭敬心，不發歡喜！』 ^n3a

復次，比丘！阿練比丘在閑靜處，不在眾中，常當精進，莫有懈慢，悉當解了諸法之要。
若復阿練比丘在閑靜之處，有懈慢心，作諸惡行。彼在眾中，為人所論：『此阿練比丘懈怠，無有精進。』 ^n3b

是故，比丘！阿練比丘在閑靜處，不在眾中，常當下意發歡喜心，莫有懈慢，無有恭敬，念行精進，意不移轉，於諸善法，悉當具足。如是，諸比丘！當作是學！」 ^n4

爾時，諸比丘聞佛所說，歡喜奉行！^n5
