# 魯醯遮婆羅門經

如是我聞：一時，尊者摩訶迦旃延，住阿磐提國濕摩陀江側獼猴室阿練若窟。有魯醯遮婆羅門，恭敬承事，如羅漢法。 ^n1

爾時，尊者摩訶迦旃延，晨朝著衣持缽，入獼猴室聚落，次行乞食。乞食還，舉衣缽，洗足已、入室坐禪。 ^n2

時魯醯遮婆羅門有諸年少弟子，遊行採薪，至尊者摩訶迦旃延窟邊，共戲笑言：「此中剃髮沙門住，是黑闇人，非世勝人，而魯醯遮婆羅門尊重供養如羅漢法。」 ^n3

時尊者摩訶迦旃延語諸年少言：「年少！年少！莫作聲。」 ^n4

諸年少言：「終不敢復言。」 ^n5

如是再三，語猶不止。 ^n6

於是尊者摩訶迦旃延，出戶外，語諸年少言：「年少！年少！汝等莫語，我今當為汝等說法，汝等且聽。」 ^n7

諸年少言：「諾！唯願說法，我當聽受。」 ^n8

爾時，尊者摩訶迦旃延即說偈言：
古昔婆羅門，修習勝妙戒，得生宿命智，娛樂真諦禪，
常住於慈悲，關閉諸根門，調伏於口過，古昔行如是。
捨本真實行，而存虛偽事，守族姓放逸，從諸根六境，
自餓居塚間，三浴誦三典，不守護根門，猶如夢得寶。
編髮衣皮褐，戒盜灰坌身，麤衣以蔽形，執杖持水瓶，
假形婆羅門，以求於利養。善攝護其身，澄淨離塵垢，
不惱於眾生，是道婆羅門。 ^n9

爾時，諸年少婆羅門瞋恚不喜，語尊者摩訶迦旃延：「謗我經典，毀壞所說，罵辱婆羅門」。執持薪束，還魯醯遮婆羅門所，語魯醯遮婆羅門言：「和上知不？彼摩訶迦旃延誹謗經典，毀呰言說，罵辱婆羅門。」 ^n10

魯醯遮婆羅門語諸年少：「諸年少！莫作是語。
所以者何？摩訶迦旃延宿重戒德，不應謗毀經典，毀呰言說，罵婆羅門。」 ^n11

諸年少言：「和上不信我言，當自往看。」 ^n12

時魯醯遮婆羅門，不信諸年少語，往詣摩訶迦旃延，共相問訊，慰勞已，退坐一面，語摩訶迦旃延言：「我諸年少弟子來到此不？」 ^n13

答言：「到此。」 ^n14

「少多與共言語不？」 ^n15

答云：「與共言語。」 ^n16

魯醯遮婆羅門言：「汝與諸年少共語，今可為我盡說是。」 ^n17

摩訶迦旃延即為廣說。 ^n18

時魯醯遮婆羅門，亦復瞋恚，心得不喜，語摩訶迦旃延：「我先不信諸年少語，今摩訶迦旃延，真實誹謗經典，毀呰而說，罵辱婆羅門。」作此語已，小默然住。須臾，復語摩訶迦旃延：「仁者所說門，何等為門？」 ^n19

摩訶迦旃延言：「善哉！善哉！婆羅門所問如法，我今當為汝說門。婆羅門！眼是門，以見色故；耳、鼻、舌、身、意是門，以識法故。」 ^n20

婆羅門言：「奇哉摩訶迦旃延！我問其門，即說其門。如摩訶迦旃延所說不守護門。云何不守護門？」 ^n21

摩訶迦旃延言：「善哉！善哉！婆羅門問不守護門，是如法問，今當為汝說不守護門。 ^n22

婆羅門！愚癡無聞凡夫，眼見色已，於可念色而起緣著，不可念色而起瞋恚，不住身念處故，於心解脫、慧解脫無如實知，於彼起種種惡不善法，不得無餘滅盡。於心解脫、慧解脫，妨礙不得滿是；心解脫、慧解脫不滿故，身滿惡行，不得休息，心不寂靜；以不寂靜故，於其根門則不調伏、不守護、不修習。 ^n23a

如眼、色，耳、聲，鼻、香，舌、味，身、觸，意、法，亦復如是。」 ^n23b

魯醯遮婆羅門言：「奇哉！奇哉！摩訶迦旃延！我問不守護門，即為我說不守護門。摩訶迦旃延！云何復名善守護門？」 ^n24

摩訶迦旃延語婆羅門言：「善哉！善哉！汝能問我善守護門義，諦聽！善思！當為汝說守護門義。 ^n25

多聞聖弟子，眼見色已，於可念色不起緣著，不可念色不起瞋恚，常攝其心，住身念處，無量心解脫、慧解脫如實知。於彼所起惡不善法，寂滅無餘，於心解脫、慧解脫而得滿足；解脫滿足已，身觸惡行悉得休息，心得正念，是名初門善調伏、守護、修習。 ^n26a

如眼及色，耳、聲，鼻、香，舌、味，身、觸，意、法，亦復如是。」 ^n26b

魯醯遮婆羅門言：「奇哉！摩訶迦旃延！我問〔守護門〕義，即為我說守護門義。譬如士夫求毒藥草，反得甘露，今我如是，瞋恚而來至此座坐，而摩訶迦旃延以大法雨雨我身中，如雨甘露。摩訶迦旃延！家中多事，今請還家。」 ^n27

摩訶迦旃延言：「婆羅門！宜知是時。」 ^n28

時魯醯遮婆羅門聞摩訶迦旃延所說，歡喜隨喜，從座起去。^n29
