# 一五一

聞如是： ^n1

一時，佛在摩竭國道場樹下。 ^n2

爾時，世尊得道未久，便生是念：我今甚深之法難曉難了，難可覺知，不可思惟，休息微妙，智者所覺知，能分別義理，習之不厭，卽得歡喜。設吾與人說妙法者，人不信受，亦不奉行者，唐有其勞，則有所損。我今宜可默然，何須說法！ ^n3

爾時，梵天在梵天上，遙知如來所念，猶如士夫屈伸臂頃，從梵天上沒不現，來至世尊所，頭面禮足，在一面住。 ^n4

爾時，梵天白世尊曰：「此閻浮提必當壞敗，三界喪目。如來、至真、等正覺出現於世，應演法寶，然今復不暢演法味，唯願如來普為眾生廣說深法！又此眾生根原易度，若不聞者，永失法眼。此應為法之遺子。
猶如優鉢蓮華、拘牟頭華、分陀利華，雖出於地，未出水上，亦未開敷。是時，彼華漸漸欲生，故未出水。或時此華以出水上，或時此華不為水所著。
此眾生類亦復如是，為生、老、病、死所見逼促，諸根應熟，然不聞法而便喪者，不亦苦哉！今正是時，唯願世尊當為說法！」 ^n5

爾時，世尊知梵天心中所念，又慈愍一切眾生故，說此偈曰：
梵天今來勸，如來開法門；聞者得篤信，分別深法要。
猶在高山頂，普觀眾生類；我今有此法，昇堂現法眼。 ^n6

爾時，梵天便作是念：如來必為眾生說深妙法。歡喜踴躍，不能自勝。頭面禮足已，卽還天上。 ^n7

爾時，梵天聞佛所說，歡喜奉行！^n8
