# 憍慢經

如是我聞：一時，佛在拘薩羅人間遊行，至舍衛國祇樹給孤獨園。 ^n1

爾時，舍衛國有憍慢婆羅門止住，父母種姓俱淨，無瑕點能說者，七世相承，悉皆清淨，為婆羅門師，言論通達，諸論記典，悉了萬名，解法優劣，〔分別諸字〕，悉知萬事久遠本末因緣，句句記說。容貌端正，或生志高，族姓志高，容色志高，聰明志高，財富志高，不敬父母、諸尊師長。 ^n2

聞沙門瞿曇在拘薩羅國人間遊行，至舍衛國祇樹給孤獨園。聞已作是念：我當往彼沙門瞿曇所，若有所說，我當共論；無所說者，默然而還。 ^n3

時憍慢婆羅門乘白馬車，諸年少婆羅門前後導從，持金柄傘蓋，手執金瓶，往見世尊，至於園門，下車步進。 ^n4

爾時，世尊與諸大眾圍遶說法，不時顧念憍慢婆羅門。 ^n5

時憍慢婆羅門作是念：沙門瞿曇不顧念我，且當還去。 ^n6

爾時，世尊知憍慢婆羅門心念，而說偈言：
憍慢既來此，不善更增慢，向以義故來，應轉增其義。 ^n7

時憍慢婆羅門作是念：沙門瞿曇已知我心。欲修敬禮。 ^n8

爾時，世尊告憍慢婆羅門：「止！止！不須作禮，心淨已足。」 ^n9

時諸大眾咸各高聲唱言：「奇哉世尊！大德大力，今此憍慢婆羅門，恃生憍慢，族姓憍慢，容色憍慢，聰明憍慢，財富憍慢，不敬父母、諸尊師長，今於沙門瞿曇所謙卑下下，欲接足禮。」 ^n10

時憍慢婆羅門於大眾前，唱令靜默，而說偈言：
云何不起慢？云何起恭敬？
云何善慰諭？云何善供養？ ^n11

爾時，世尊說偈答言：
父母及長兄，和尚諸師長，及諸尊重者，所不應生慢。應當善恭敬，謙下而問訊，盡心而奉事，兼設諸供養。離貪恚癡心，漏盡阿羅漢，正智善解脫，伏諸憍慢心，於此賢聖等，合掌稽首禮。 ^n12

爾時，世尊為憍慢婆羅門種種說法，示、教、照、喜，如佛世尊次第說法，說布施，持戒，生天功德，愛欲味、患，煩惱清淨，出要遠離，諸清淨分，如是廣說。如白淨衣無諸黑惡，速受染色。 ^n13

憍慢婆羅門則於座上，解四聖諦：苦、集、滅、道，得無間等。 ^n14

時憍慢婆羅門見法、得法、知法、入法，度諸疑、惑，不由他度，於正法中得無所畏；即從座起，整衣服，為佛作禮，合掌白佛：「我今可得於正法中出家受具足不？」 ^n15

佛告憍慢婆羅門：「汝今可得於正法中出家受具足。」 ^n16

彼即出家，〔獨靜〕思惟所以：善男子剃除鬚髮，著袈裟衣，正信非家，出家學道，乃至得阿羅漢，心善解脫。^n17
