# 世間經

如是我聞：一時，佛住〔波羅柰國〕仙人住處鹿野苑中。 ^n1

彼時，毘迦多魯迦聚落，有婆羅門，來詣佛所，恭敬問訊，卻坐一面，白佛言：「瞿曇！我有年少弟子，知天文、族姓，為諸大眾占相吉凶，言有必有，言無必無，言成必成，言壞必壞。瞿曇！於意云何？」 ^n2

佛告婆羅門：「且置汝年少弟子知天文、族姓，我今問汝，隨汝意答。婆羅門！於意云何？色本無〔種姓〕耶？」 ^n3

答曰：「如是，世尊！」 ^n4

「受、想、行、識本無〔種姓〕耶？」 ^n5

答曰：「如是，世尊！」 ^n6

佛告婆羅門：「汝言我年少弟子，知天文、族姓，為諸大眾作如是說：言有必有，言無必無，知見非不實耶？」 ^n7

婆羅門白佛：「如是，世尊！」 ^n8

佛告婆羅門：「於意云何？頗有色常住百歲耶？為異生異滅耶？受、想、行、識常住百歲耶？異生異滅耶？」 ^n9

答曰：「如是，世尊！」 ^n10

佛告婆羅門：「於意云何？汝年少弟子，知天文、族姓，為大眾說成者不壞，知見非不異耶？」 ^n11

答曰：「如是，世尊！」 ^n12

佛告婆羅門：「於意云何？此法、彼法，此說、彼說，何者為勝？」 ^n13

婆羅門白佛言：「世尊！此如法說。如佛所說，顯現、開發。譬如有人溺水能救、〔獲囚〕能救、迷方示路、〔闇處〕明燈。世尊！今日善說勝法，亦復如是，顯現、開發。」 ^n14

佛說此經已，毘迦多魯迦婆羅門聞佛所說，歡喜隨喜，即從坐起，禮足而去。^n15
