# 滅經

如是我聞：一時，佛住舍衛國祇樹給孤獨園。 ^n1

爾時，尊者舍利弗詣尊者阿難所，共相問訊已，卻坐一面。 ^n2

時尊者舍利弗問尊者阿難言：「欲有所問，仁者寧有閑暇見答以不？」 ^n3

阿難言：「仁者且問，知者當答。」 ^n4

舍利弗言：「阿難！所謂滅者，云何為滅耶？誰有此滅？」 ^n5

阿難言：「舍利弗！五受陰是本行所作、本所思願，是無常、滅法；彼法滅故，是名為滅。云何為五？ ^n6

所謂色受陰是本行所作、本所思願，是無常、滅法；彼法滅故，是名為滅。 ^n7a

如是受、想、行、識，是本行所作、本所思願，是無常、滅法；彼法滅故，是名為滅。」 ^n7b

舍利弗言：「如是！如是！阿難！如汝所說：此五受陰是本行所作、本所思願，是無常、滅法；彼法滅故，是名為滅。云何為五？ ^n8

所謂色受陰是本行所作、本所思願，是無常、滅法；彼法滅故，是名為滅。 ^n9a

如是受、想、行、識，是本行所作、本所思願，是無常、滅法；彼法滅故，是名為滅。 ^n9b

阿難！此五受陰若非本行所作、本所思願者，云何可滅？阿難！以五受陰是本行所作、本所思願，是無常、滅法；彼法滅故，是名為滅。」 ^n10

時二正士各聞所說，歡喜而去。^n11
